url: =A Cidam Pawlpi ~ Suang Khen Pau :: ZOMI DAILY\nposted on 3 October 2016 at 3:45 am Lomkholna: Article, Biakna, Suangkhenpau\nThupatna :: Zalom 21 sungah i lut ciangin a cidam pawlpi hih ding kilunggulh ciat hi. Damna i kisap man ahi hi. Mihingte i nuntakna sung nangawnah dam keile’ng i tha le i ngal bei-in, sumlepai bei-a,hun le nite a mawkna-in bei den hi. Pumpi cidamlohna in pumpi ciang bekmah sukha himahtaseleh pawlpi cidamlohna in kha nuntakna nangawn sukha ahih manin siahuai mahmah hi. Pawlpi cidamlo sungah om pen beli sial nekkhak bang a; pawlpi sung puak tawntung hi. Pawlpi pawlkhatte pen nek ding a om le nediam, sep ding a omleh geldiam theimawk uh hi. Pawlpi damlo sunga om pen innkeh sunga buk tawh kibang-a cikciang i kawt tam, cikteh hih buk hong siatam, ci-a lunghihmawhna vive tawh ni tum hi.\nTua manin a cidam pawlpi hih ding kilunggulh ciat hi. A cidam pawlpi i cih pen pawlpi liat man, sumpi tam man, pastor tam man leh pawlpi mi tam man cihte tawh kitehthei khollo citciat hi. Ahi zongin pawlpi liante khempeuh cidam lo cihna hi lo a, pawlpi neute khempeuh cidam cihna zong hi pahsamlo hi. Bangbang ai’ zongin a cidam pawlpi ahih leh Khrih ii lim hong langsak ding a, hong khangto ngelngel kha ding uh hi. A cidam singkung pen khangto-in etlawm mahmah hi. Tua hi aa, a cidam pawlpi cih tawh kisai-in kei’ muhdan tawm khat ong hawmsawn nuam ing\nKhrih tung-a kiphut Pawlpi :: A cidam pawlpi pen Khrih tungah kiphut ding hi. Napolean Bonaparte in,” Tei leh nam tawh a kiphut leitung gamte bei teekteek ding a, ahi zongin itna tawh a kiphut Jesuh Khrih ii pawlpi ahih leh khangto semsem ding hi,” na ci hi. Khrih tunga a kiphutlo pawlpi pen cidam ngeilo ding hi. Ni khat niteh mangthang ding hi. Ahi zongin Khrih a bulphuh pawlpi pen nungta tawntung ding hi. Ahang in pawlpi nei pen Jesuh Khrih ahi hi (Matt.16:18-19). Mihing tungah a kiphut pawlpi peuhmah kisia ding hi. Sumlepaii tungah a kilam pawlpi kisia ding hi. Ahi zongin Jesuh Khrih tungah a kilam pawlpi ahih leh nungta ding hi.\nPawlpi pen pastor-te tungah kiphutlo ding a, panmun nei makaite’ tungah kiphutlo ding hi. A paungam pong mi pawlkhatte tungah zong kiphutlo ding hi. Ahi zongin Khrih’ deihna tawh kituak thuman tungah kiphut ding hi. I Tedim Labu TDM 191, “Pawlpite a bul inah i Topa Jesuh hi. A si le a thu tawh Pawlpi hong phutzo hi” na kici hi. Pawlpi kipat cilin nasia takin thu-um mite kibawlsia himahtaseleh pawlpi nei Khrih ahih manin na beideksuai lo a, Asia minor leh Roman gam khempeuhah thu-umte kizelhna-in na nei zawsop uh hi.\nZomite i pawlpi hong satkham thei thu pawlkhat na om a: i kiliatsakna(selfishness), i behvai-phungvai, minamvai, panmun vai, sumlepaii vai, ahihkeileh a zawng a hau kideihdanna cihte in pawlpi nget bangin hong ne thei hi. Topa Jesuh hun lai-a a gengen kibiakna mitsakna(farisai silngo), thu kineihsak luatna(Sadducees silngo), politics kihuihek tawh nasepna(Herodias silngo), pawlpi sung khawngah panmun lian nei napi a kilawmlo-a thangtatna ( Korin silngo) cihte in zong i pawlpi hong nawngkaisak tawntung thei hi. Pawlkhatte leuleu pawlpi sungah ki-innteeksak lualeuleu thei hi.\nNo’ tunma pek-a pawlpi ka na phuhsa uh hi, peuh cici thei mawk uhhi. Midangte’ nopmawhsak ding khatin omthei se uhhi. I pawlpi sungah hi bangin Khrih’ innteek nading a dongtangsak na khat peuh a om ciangin Khrih in nasem theilo hi. Pawlpi i cih pen mi khempeuh ii maingal nading mun hi a, kideidanna om hetlo-in mi khempeuh ii tualbual nading mun ahi hi. Mi tawmno khatteng ii drama lah nading muh hilo hi. Mi khempeuh ii innteek nading mun ahi hi. Pawlpi mi khempeuh ii siamna ciatciat zatkhiat nading mun ahi hi. Tua manin Paul in pawlpi icih pen pumpi tawh na genteh hi.\nPawlkhatte leuleu in ama tualbual nadingin pawlpi sehtheilo ahih manin pawlpi sungah tha le ngal cih thadah sum le paii ah kihelnuam ngiat lo-in bawlung pawi et bangin enthei leuleu uhhi. Mi hawmthawh theilai uh hi. Pawl khatte leuleu in siate hawmthawh thawh mawk uh hi. A siate uh it ding sang muhdah ding hanciam zaw uh hi. Thungetsak ding sangin gensiat ding lamah pangzaw uh hi. Ka siapa uh, ‘talzawl en lua,’ cici thei mawk uh hi. Singkung khat a puk ciangin nikhat-ninih thu-in a puk hi lo-in tua ma kum tampi lai pekin lung in na nekhin hi. Khrih tunga kiphutlo pawlpi peuhmah nget in ne kha ngelngel ding hi. Khrih tung-a kiphuh pawlpi ahih leh bel cidam hamtang ding hi. Tua manin Jesuh Khrih in:\nKei pen Lengui ka hi a, note pen a hiang na hi uh hi.Kei tawh hong kizom leuhcin kei zong note tawh kong kizompaisuak ding hi. A hiang pen a gui tawh kizom keileh gah a gah theihloh mah bangin kei tawh nong kizop kei uh leh gah na gah thei kei ding uh hi, na ci hi(John 15).\nMihingte’ kiphatsakna( ego-centric) panin Khrih laitak( Christo-centric) pawlpi mi hihna in cidam nadingin kal masa pen ahi hi. Pawl khatte leuleu in makai a sep ciangun amau thu bek tawh kalsuannuam uh hi. Tua manin pawlpi kem sia a om mah bangin Pawlpi’ kep sia zong na om hi. Maikai lawhsapna (leadership crisis) leh nungzui siamlahna hangin zong pawlpi kibuaibuai thei hi. Ei Zomite pen biakna kinte i hi aa, pawlpi zong kiphuan ziahziah hi. Guitar khat nei peuh leng pawlpi kiphuan ngam hi. Pawlpi phuat ahih leh ken bel mawhsak het keng: ahi zongin tua pawlpi in Khrih tunga kiphut pawlpi ahih ding ka deihsak penpen thu ahi hi.\nPasian’ Hong Piak i Siamna Ciatciat a Kizattheihna Pawlpi Cidam hi :: Pasian in mi khat ciat pen siamna khattek hong pia hamtang hi( Rom. 12:6-8;1 Korin 12:4-11; Efe.4:11-12). Tuate ama minthan nadingin zat ding ahi hi. Pawlpi i cih pen Paul in pumpi tawh na genteh hi. Thu-um mite a siamnate uh gawmkhawmin a nuntakkhop ciang bekun pawlpi kicithei pan hi. Thuciam Thak sungah pawlpi a cih ciangin kipawlna biakinnte na hih masa lo-in, ‘saptuam mihon- assembly/called out ones,’ a cihna na hi tawntung hi.Paul in Pumpi tawh a genteh ciangin a pil asiam, azawng-ahau, maivom-maikang kigawmtuahna mun(diversity in unity) ahih lam hong lak hi.\nPawlpi i cih innlam tawh kibang hi. Zogamah bi-inn i lam ciangin innmun kisam-aa innmun zikkul hi. Innkuam ding kisam-a suihkul hi.Tungkhuh ding bi kisam-aa botkul hi. Zawl ding kisam-a zonkul hi. Guaheh cih bang; innci-nang cihte dongah i kitop masakkul a, a cin ciangin inn kilam theipan hi. Pawlpi ah zong i siamna khempeuh gawmtuah ding ahi hi. Gawmtuah theih nadingin pawlpi makaite in a vaihawm ding kisam hi. I pilna i siamna, i neihna tungtawnin pawlpi ading ma i pankhop ciang bekin pawlpi cidam ding hi. Ahaute in tampiazo ding a, a zawngte in tampia zo khollo kha ding hi. Ahaute bek thupi ngaihsutpah ding hilo a, a zawngte pampaih pah ding hisam lo hi. I thahatna zahzah tawh pawlpi i lamkhawm ding hi. Meh sungah ci i khah ciangin a alkhom ding bek i khah hi. Voksa tawikhat huanin ci tawikhat khah mawkleng nektheih omlo ding hi. I pilna, i siamna leh i neihna bangbang-a i kihel ding ahi hi.\nPawlpi sungah a kimutheih deuh a sem pawlkhat om a, kimuhetlo na pi nasem mahmah pawlkhat na om thei hi. A kimu thei a semte bek nasem-a tuat a a kimutheilote nasep thupisim sakloh ding, cih hi mawk lo hi. Mit in gilpi nasep mungeilo hi. Gilpi inlah semden luakeii hi . Pawlpi sungah mi malkim in manphatna ih nei-a ei tawh kizui-in na ih sepleh pawlpi cidamin khangto hi. Tua hi lo-in pawlpi makaite, siate bek, tavuan neite bek ih khiat leuleu leh zong pawlpi khangto theilo hi. Cidam theilo hi. Pawlpi i cih pen nuntakna (living organism) nei ahih manin, na a sepden kul citciat hi. Video etbang, bawlung et banga galet ding pawl hilo hi. Muhmawh pawlpi omzia muhtheih pawlpi-in a kilang ding ahi hi.\nBilly Graham in , “Hih zah-a Pasian’ nasepna-ah gualzawhna ka ngahkhak pen ka theihloh kal-in thu hong ngetsak tawntung nupite hang hi,” ci hi. Yongi Cho in,”Ka pawlpi uh leitungah a lianpen a suah nadingin a piangsak thu khat in homecell kikhopna hi,” na ci hi. Pawlpi khantohna pen a tuamtuam pan kipan thei hi. Pawl khatte Mucu , pawl khatte Sunday school, pawl khatte Choir group, pawl khatte Mission, pawl khatte Youth ministry pan, leh pawl khatte thungen pawl cih bangin pawlpi khantohna zing na om hi. A vekpi-in thupi ciat hi. Ama mun munah mannei kim hi. Siamna khempeuh gawmtuah-a kimakaihna(collective leadership) in pawlpi cidamsak hi.\nA Cidam Pawlpi in Gamthak Nawt Hi :: Gamthak nawt nasep pen Khrih ii nasep maban hi a, pawlpi hong ap ahi hi(Matt.28:19; Sawl.1:8). Teeltheih (optional) hi lo-in seploh phamawh (compulsory) ahi hi. Tua manin pawlpi in gamthak a nawt nai keileh ih pawlpi in a sep ding a sem nailo hi gige hi.Tua manin Emil Brunner a kici Pasian’ thuthuk siampa in, “Gamthak nawt lo pawlpi pen si tuipi tawh kibang aa, gamthak nawt pawlpi ahih leh Galilee tuili tawh kibang hi,” na ci hi. Si tuipi vungcip-a allua ahih manin tuisung ganhing nungta theilo a, Galilee ahih leh a naak nei-in luankhiatna nei ahih manin siangtho a, tuisung ganhing namcin nungta hi.\nGamthak nawtna thu sinna lam-a minthang mahmah J. Andrew Kirk in pawlpi khantohna dan nam thum na pulak-a pawlpi tungkhan( church growth in vertical), pawlpi pheikhan( church growth in horizontal) leh pawlpi bulkhan ( church growth in rootedness) na ci hi. Pawlpi tungkhan cih pen Pasian tawh kizopna kawk a, pawlpi pheikhan in gamthak nawtna hi-in, pawlpi bulkhan in upna leh zuihna thupomte( doctrine)te ah bulkipna ahi hi. Gamthak nasep i cih pen pawlsung leh pawlpua nasepna ahi hi. Pawlpi pawlkhatte pen nuamsalua in ulenau zong phawk nawn lo-in, kimlepaam zong awlmawh nawnlo bek tham lo-in gamthak zong nawt hetlo a, amaulehamau bek nuam asa na om thei kiukiu hi. Tua bang pawlpi pen Rick Warren in, ‘a ihmu pawlpi hi zaw hi,’ na ci hi.\nPawlsung Nasep :: A cidam pawlpi in biakpiakna (liturgia)) a nuam theithei-in zang ding uh a, Pasian tawh maitang kituah-in kizopna nei ding uh hi. Thu ngen ding uh hi. Kha Siangtho’ lampina( empowerment of the Holy Spirit) muang ding uh hi. A thu tawh kivaak ngiat ding uh hi. Lungdamna thu bekmah bulphuh ding uh a, kha leh pumpi nuntak nading an limci vive kihilh (preaching) ding uh hi. Ankhing kipialo ding uh hi. A tu atate uh Khristian mihoih leh gam mihoih suah theih nadingin Lai Siangtho tawh kihilhna( didache) leh kipattahna (nurturing)nei hamtang ding uh hi.\nPasian thu sungah zungthuk( edification) kha ding uh hi. Khrih itna sungah pumkhat ahih mah bangun nuam leh nuamkhawm, dah leh dahkhawm ding uh hi. Kikem-kidon ding uh hi. Khatlekhat kilawmta(koinonia) ding uh a, cimawh- lamsam-meigong-tagah-daiipaam-lubawkte huhin(caring) enkhiallo ding uh hi. Tua ciang bekin a cidam pawlpi ahih lam pawlpi mite in ciamkha (experience) pan ding a, mi dangte in zong kipsak( affirmation) thei pan ding hi.\nPawlpua Nasep :: Pawlpua nasepna –ah lungdamna thu tangkona (kerygma)a thupi mahmah khat ahi hi. Bek tham lo-in midangte ading limpha teci( maturia) panna zong a kisam ahi hi. Mite’ simthei laimal(Rom. 12) i hih ding thupi mahmah hi. Tu hun ciangin kampi bek ki-um nawnlo hi. Kawlte lakah gamthak i nawt ciangin i gamtatna mahmah tawh teci i pan keileh limpha kisuakzo ngeilo hi. Tua khit ciangin amaute phattuam nading, pil nading, siam nading, cidam nading, leh tual khantoh nading i sep ding, tualsung khantoh nasep ( diakonia) sep hamtang ding ahi hi. Sangmang lian pen Jesuh Khrih in gamthak a nawt ciangin pumpi leh kha adingin nasia takin na nawt hi (Luke 4:18, John 10:10).\nGamthak nawt i cih pen pawlpi a picinteh, a liat mahmah khitteh, sumpi a tam teh, inntampi a phak teh ei minam teng ih pianthak khitteh cih bang-a daikai-a septheih thu hi lo hi. Judson in, ‘America gambup a pianthak khitteh,’ ci mawk leh tu dongin Kawlgamah gamthak nasep kisemnailo kha ding hi. Cope Topa in, ‘German Town a pianthak khitteh,’ ci mawk leh eite dawilekau bia-in ih mangthang taktak lai ding hi.\nPawlpi liante bek in gamthak nawt hen, cih theih zong hituanlo leuleu hi. “ Na tate sawl in tua thupha gen ding in: na sum na pai tawh huh in manlang theih nading: kha beek va pailo ding maw amaute gumkhia dingin?” i labu in cingetngut liang hi. Pawlpi neu hangin gamthak nawt mawh ding hilo hi. Thuciam Thak sunga Filippi pawlpi pen Paul a khualzin nihna AD 49-52 sungin a phuh hi a, Paul sihin kum 13 pan 14 kimbek phapan hi. Filippi pawlpi pen pawlpi lian na hi peuhmah lo hi. Pawlpi khang ham zong hilo hi. Pawlpi hau zong na hi beklo hi. Ahi zongin Paul’ gamthak nasepna-ah a huhpen pawlpi bek dom lo-in Jerusalem ah kial a tun laitak nangawnun Khristiante bek zong ahi lo, Jews-te a huh pawlpi hi mawk hi. Jesuh Khrih’ tungah Filippi pawlpi kiphut hi. Kiphal mawk uh hi.\nPawlpi i cih in thumanna gen-a teci a pang ding ahi hi. Mite’ phattuam nadingin nasep ding ahi hi. Pasian’ deihna tawh kituaklo ahi thumanlohna, kibawlsiatna, kisimmawhna leh kipampaihna munte ah thuman a gen ding, palai a sem ding pawlpi ahi hi. Kha mangthang leh mi mangthang a zong ding ahi hi. Kamsangte bangin thuman gen ngam a, ci leh khuavak bangin a tang ding ahi hi. Pasian’ hong sawl bangin gamta-in, mite’ phattuam nadingin nasem-a, a niam penna mun panin thumanna tawh nasem ding ahi hi.\nTua manin Pasian’ thuthuksiam Karl Barth in, “ Pawlpi i cih pen leitung ii deih bang-a kipei pengpeng pawlpi hilo ding a; leitung adingin a nungta pawlpi hi ding hi-The church should not be of the world but for the world,” na ci hi. Tu ni-in leitung khangto mahmah in, mihingte zong khangto a, setvante zong khangto mahmah himahtaseleh ih Khristian upna leh ih gamthak sepnopna lungsim a khantoh het loh pen adahhuai mahmah thu khat ahi hi. Pawlpi in gamthak a nawt theih nadingin pawlpi kem siate in gamthak nawtnopna lungsim a neih ding thupi mahmah hi.\nThukhupna :: A cidam pawlpi pen gen kulloh in kitheih ziau hi. Kizuakkul khollo hi. Gamlakah mawng a min ciangin zusa-vasate sapkullo hi. A mawngminte namtui zungzung ahih manin ganhing namkim hong pai-in hong nelel uh hi. Pawlpi i cih pen nuntakna ciktui a luan nading mun ahi hi. Pasian’ Gam a kilangsak pawlpi leh Pasian’ Gam a khangsak pawlpi in a cidam pawlpi hi a, tua sungah itna, daihna, thutanna, thumanna, leh suahtana( kingdom values) om pelmawh ding hi.\nJesuh’ deihna bang-a kalsuan-a Ama tung mahah a kiphut pawlpi in pawlpi cidam hi a, tua sungah pawlpi mi kimciat in Pasian’ guat ama siamna tek tawh lawp takin na sem ahih manin pawlsung leh pawlpua-ah Pasian’ Ukna keek-in a pawlpi a khangto sak pawlpi pen kum zalom 21 ii lunggulh pawlpi ahi hi. Tua bang ahih theih nadingin mimal nuntakna leh bangkua nuntakna ah Khrih tawh cip takin i kizop masak ding kisam pha mahmah hi. Pasian in a cidam pawlpi a phuh na-ah innkiu suang a hi kim dingin a thupha hong pia ta hen. Amen!\nPrevious: Na pia khia taktak ngei hiam! ~ Francis Lamthang\nNext: AKhuasuak ding Khangno ~ Bob Tuangpi\nZomi nambup vai leh kitelna ~ Pau Khat Suan\nA tapa tungah apa tuksuk in delhkha ahih manin sihlawh ~ ZD


timestamp: atn

url: =Thuthak Tomkimcing 17 Mar 2014\nA. Zomi leh 914 (Census) Lapi'Laphuak/sa siam Kineih siam mipi in lam en.\nKumpi 2011 kumpan in agelsan kawlgambup misimna tukum in nasia tak in hong kai khawm tading hun nai mahmah ahihi. Mimal kisimna ah aomsa te tungtawn in code kumpi in abawl khia hi bek a, tua dungzui in tutung in aomlo leh athak minam kipum khatna minam min piangding thu zong omding ahihi. Tua man in Zomi Laphuaksiam minthang, Lasa siam minthang , leh Kineih siam minthang te in khangthak Zomi tuailai sisan sung leh lungtang sungah lahoih nono asak thei ding leh aliim in muh theih ding mipi in hong ngulh ahihi. Tua man in Zomi Laphuak siam , Music siam te in Zomi leh 914 la akhawmg khong in leitungbup Zomi namsung ah hunlap in akhah khia ding i kisam hi. Tua nala in Zomi apau thei tungdong in Zomi cih minam hihna lasa akhang khawm in Zomi hi ing ci suak thei ding ahihi.\nB. Kawlgam Tansawm Laiphi khat' Dailen buk paina pan gul in tu kha.\nTu ni 17 Mar 2014 Yangon Dagon Myothit ( S) BEHS No 3. ah Tan sawm lai phi Maung XXXXXXX kum 23 Seat SDT 1766 Zunsuak in dailenbuk apai leh gul in tu kha dihdih ahihman in Asang sia te pawl khat tawh zato ah kipuak ahihi cihi. Kyingkanchun Hopital Zato Lupna No,18 ah om hi cih Yangon Palik te gen ahihi.\nC. 8888 zumah Vanleng tuipi sunglut amu cih thu phone tawh kigen.\nMalaysia MH 370 vanleng man hunsung tawh thu kizom in 8888 zum ah om Ko Zaw Min phone tawh ki call dihdih a, alunglut huai mahmah thu khat za kha ahihi.\nThuthak khat hong lutin lamdang ka sa hi. Rakhine gam , Guah khuapi huam, Cying ta lee khua pi , Nanta chun or Chun nan taa (ကၽြန္းနံ႔သာ) om khuami khat in Abeisa hun sawtlo in vanleng khat tuipi sung tumsuk mit in mu kha ahih lam Ko Zaw Min tung kigen a, Confirm theih taktak ahih loh hang in lamdang kisakna tawh fb ah kikhoih beh ahihi. Ko Zaw Min in aset kik hang in hand phone hilo hi ding hiam Contact kikna hamsa ahihi cihi. Ataktak ahih leh amukha te mun ah vanleng akiattak pi leh sumtampi in kipahtawi ding um mawh ahihi.\nD. Zogam ah Singtang lokho te'n Lo halta.\nZogam ah theihsa mahbang in nasep lian pen in akinei Zomi te singtang lokho te'n Lo halhal ta uh ahihi. Guah zu thei nailo a, khaici nuamtak in kivuah thei nailo ahihi. Zogam khua ta pawl khat te zong lui tui tawh mei kivak hi a, tuitamlo ahih man in mei deih bang in pai kinken zo nawnlo ahihi cihi. Nisuak peuh leh innsung khuavak meikullo kingah hipan ahihi cihi. Guah hoih zu leh anteh sel no neng hong om ding a, tuaikii teh thuk siusiau leh besan awm in meh bek ahizong mehliim kine tuam kisa lai ahihi cihi.


url: =A minam bupin Jordan a galkah khit uh ciangin Topa in Joshua kiangah,\n"Nam khat pan mi khat, mite lak panin mi sawmlenih teel in la,\namaute thu pia-in, Siampite khe a dinna mun mahmah, Jordan gun laizang panin suangtum sawmlenih la un la, a galah pua-in tu nitakin na giahna uh munah koih un, ci in," a ci hi.\nTua ciangin Joshua in nam khat panin mi khat, ama sehsa mi sawmlenihte Israel mite lak panin a sam hi.\nJoshua in amaute kiangah, "Topa na Pasian uh Thuciamna Singkuang mai Jordan laizangah pai un la, note in Israel minam phazah tawh kizui-in suangtum khat ciat la-in na liangko tung uhah pua un.\nHong tung ding hunah na tate un, Hih suangtumte bang a cihnopna ahi hiam? ci-in hong dot ciangin note lakah lim khat hi ding hi.\nTua ciangin amaute kiangah, Topa Thuciamna Singkuang mai-ah Jordan tuite kikhentan a, Jordan a galkah laitakun Jordan tuite kikhentan hi, na ci ding uh hi. Tua ahih ciangin hih suangtumte pen Israel mite tungah a tawntungin phawkna hi ding hi," a ci hi.\nJoshua thupiak bangin Israel mite gamta uh a, Topa in Joshua a thupiak bangin Israel minam a phazah tawh kizui-in Jordan laizang panin suangtum sawmlenih a la uh hi. Amaute in a giahna uh munah tuate pua-in a koih uh hi.\nTua ciangin Joshua in Thuciamna Singkuang a pua siampite khe a dinnasa mun, Jordan laizangah zong suang sawmlenih mah a phut hi. Tuni dongin tua suangte tua mun mahah omlai hi.\nBang hang hiam cih leh Moses in Joshua a thupiak bangin mite tungah a gen dingin Topa in Joshua a thupiak khempeuh a vekpi-in a kiman khit matengin Jordan laizangah Thuciamna Singkuang a pua siampite a ding uh hi. Mite nawhsa-in galkah uh hi.\nMite khempeuh a galkah khit uh ciangin Topa Thuciamna Singkuang leh siampite, mite mai-ah na ma pai uh hi.\nMoses in amaute a sawlsa bangin Israel mite mai-ah hiam tawi-in Reuben minamte, Gad minamte, leh Manasseh minam alangte na ma pai uh a,\nmi tul sawmli bang galdo dingin hiam tawi-in a baihsa-in Jerikho zanglei lam Topa mai-ah a pai uh hi.\nTua ni-in Israel-te khempeuh muhna-ah Topa in Joshua liansak hi. Amaute in Moses lamdangsa-in a om uh mah bangin Joshua a nuntak sung tawntung lamdangsa-in a om uh hi.\n"Thuciamna Singkuang a pua siampite Jordan panin hong paikhiatna ding thu pia in," a ci hi.\nTua ahih ciangin Joshua in siampite thu pia a, "Jordan panin hong paikhia un," a ci hi.\nTopa Thuciamna Singkuang a pua siampite Jordan laizang panin hong paikhia-in, siampite khe lei keu tungah hong omtoh ciangin, a ngeina bangin amau munah Jordan tuite hong luangkikin a piau khempeuh a tuum hi.\nKha masa a ni sawm ni-in Jordan panin mite paikhia uh a, Jerikho nisuahna lam gamgi Gilgal-ah giahphual sat uh hi.\nJordan panin a lakkhiat uh tua suangtum sawmlenihte Joshua in Gilgal-ah a phut hi.\nTua ciangin amah in Israel mite kiangah, "Hong tung ding hunah na tate un, Hih suangte bang a cihnopna ahi hiam? ci-in hong dot uh ciangin,\nIsrael-te in lei keu tung tawnin hih Jordan kantan hi, ci-in na tate uh na theisak ding uh hi.\nBang hang hiam cih leh eite in i kantan khit matengin Topa na Pasian un a kansak San Tuipi tungah a bawl bangin, note in na kantan khit matengun Topa na Pasian un Jordan tuite note-a dingin kangsak hi.\nTopa vanglian mahmah hi, ci-in leitung mi khempeuh in a theihna ding leh Topa na Pasian uh na zahtak tawntung theihna ding uh ahi hi," a ci hi.


url: =Zomi min leitungbup biakna kipawlna khat ahi BWA ah ki ciamtehta :: ZOMI DAILY\nposted on 6 July 2017 at 8:03 pm Lomkholna: Biakna, News, Paukhai, Zomi\nZomi mintawh Biakna kipawlna ahi ZBCA(Zomi Baptist Churches of America) pen kum 2012 Oct 21 ni in Nashville, TN, USA panic pawlpi 4 tawh kipan khia hi.Pasianin thupha pia toto in tu in pawlpi 33 , Pastor 40 leh mimal 4000 val pha ta hi.\nZomi mintawh Biakna kipawlna kum 1953 in Rev. ST. Hau Go leh Rev. Kam Khaw Thang te makai in ZBC( Zomi Baptist Convention) nading khia uh a, Zomi Pasian thu um khempeuh phial kigawmna ahihi. Ahizongin vaituamtuam tawh Zomi min hongbei hiai hiai in kum 2013 in ZBC min hong laitat in CBC tawh hong kilaih ta hi.\nZomi min amanloh nadingin Kawlgam ah ZBCM kum 1995 April 8 ni-in hongding khia in tuni dong kiptakin omden uh hi. America gamsungah Zomi mintawh ZBCA kum 2012 in dingkhia in tu in khangto mahmah ta hi.\nGam leh minam kipawlna ah Zomi mintawh ZIUSA pen UN ah Economic and Social Status ciangah kiciam teh khin ta hi. Biakna lampanin khaktanna tuamtuam tamlua ahih manin abeisa in Leitungbup dongah Zomi mintawh akiciamteh zo ki omlo hi.\nPasian in ZBCA -America thupha pia in, Leitunga Biakna kipawlna lianpen khat ahi, BWA( Baptist World Alliance) gam 124 kipawlna , Convention 238 kipawlna in July 6,2017 (Thursday) zingsang 9:20 AM hunlian in Bangkok khuapi BWA Annual meeting panin General Council kah khempeuh lungkimna tawh ZBCA pen BWA ah Full member dingin sanna hongnei uh hi.\nLeitungbup level a Biakna kipawlna ah Zomi mintawh khawmpi leh meeting te akikah taktak thei ta hongsuak ta hi.\nHihbang dinmun atun theihna dingin avaihawmte, thungente, sum lehpaai tawh mapang khempeuh te tungah lungdamna lian mahmah hi.\nMailam ah Leitung gamtuamtuam a om Zomi te in BWA tawh kiptakin akizom ZBCA tawh akizom nuam te adingin thangah huai semsem hi.\nLaisiangtho sungah , ” Angek pen mipa minam lianpi suakding” acih pen Zomi te sungah hongtang tung ta hi. Leitung gam 124 tawh akikim in Topa in Zomi te hongkoih ta hi. Mailam ciangin Zongeina leh la te pen Leitungbup te mai ah officially in akilak thei taktak ding hongsuak ta hi.\nPasian in Zomi te adingin lawmhoih mi gam 124 pan millions 45 val hongpia suak ahih manin ilungdam deuh hi.\nZBCA OB mintawh BWA ah Full membership ngahna ah akihel thei teng:\n1- Rev. Dr. Tun Cin Kap.Vice President,ZBCA.\n2- Rev. Pau Khan Khai- General Secretary,ZBCA.\n3- Rev. Pau Khan Lian- Associate Gen Secy,ZBCA.\n4- Rev. Tual Khaw Mang- Treasurer 1,ZBCA.\n5. Rev. Ngo Suan Thang- Treasurer 2, ZBCA.\nIsrael te amakaih bangin Topan Zomi te hong makaih den tahen.\nLungdamna lianpi tawh thu tangko, Rev. Pau Khan Khai (General Secretary, ZBCA-America) July 6,2017, Camp: Bangkok, Thailand\nPrevious: Atapa in thuhilhna, danpiakna in khuasung ah aguaktang in vakpih kawikawi\nNext: Gamdangmi nasem te hongki ap un, na liausumding uh tawmzawding hi


url: =NA GAM HONG PIANG TA HEN- TS Mung (Teo) – FGA Tulsa\nNA GAM HONG PIANG TA HEN- TS Mung (Teo)\nAdmin / March 6, 2015 / FGA File\nTopa Jesu in a nungzuite thungetzia ding hilh hi. Itazila mite in Paslan” gam hong pian ding pen a lunggulh uh le a lamet uh ahi hi. Pasian deih bangin mipi a uk ding, mipite’ nopsakna a piangsak ding, Pasian piak, Pasian teel kumpi Messiah a lamen uh ahi hi. Tua kumpi Messiah hong pian ciangin hih lei tungah vantung gam mah bangin Pasian’ deihna kicing ding hi ci-in hilh hi. Ei zong i gam i lei ah Pasian’ deihna a kicin nadingin ‘Na Garn hong piang ta hen!’ ci-in nakpi’n thu i nget ding ahi hi.\n“Yangon a om Tedim Zomi Pastor teng le papi muan teng in thunget khopna le kikupnop thupi khat om ahih manin (11-3-11 ni) nong pai hamtang nadingin hong sam ing” cih FGA Senior Pastor ii sapna lai ka ngah ciangin Pastor lah hi lo, papi muanhuai zong kisa lo ka hih hangin “ankuang um khopna om ding” ci ahih manin pai Ieng sup om lo ding ci-in ka va pai leh Zcimi pastor teng Zomi makai papi muan le suan teng kimtakin ka muh ciangin tua in ka lungsim hong nosuaksak hi.\nInnteek Siapa hong dingto intua ni a thupiang vat (11-3-’11) Japan gam a ziinling vai hong gen khit ciangin ziinlimia hanqa genthuakte ading thu kingenkhawm ngeingai masa phot hi. Tua khit ciangin “kikup nap thupi khat om” a cih hong pulak a, Tonzang uk sung India gamgi dung tengah saklam Meiteite hong teektat mahmah uh a, dangka zangin gammite zavom ciing sakin khangnote kisiamang uh ahih manin bang cih ding i hiam?” cih hong pulakkhia hi. Tua vai tawh kisai muhna theihna bang kigen ngeingai a, ngaih sutna zong kipulak tek hi.\nCiamnuih kigen ka zak ngei . khatah “Pastorten cina veh a, zatui zaha na zang un ci-in thungetsak hi. Siavuanten cina veh leuleu a, Pasian lobuang hong damsak thei om lo hi. Thu na ngen un ci-in zatui pia hi’: cih ka za ngei hi.\nAhi zongin tua thukikupna ah Pastor muante pawlkhat hong dingin “Hih Meiteite pen nidangin i zawhthalte hi. Tu’n zong taikhia un ci-in thu pia a nawhkhiat ding hi” ci uh hi. Papi muan te hong ding leuleu a, “Hih thu pen ei thagum hatna tawh ahi zo ding hi kei, ahi zongin Pasian in zawh lah nei lo ahih rnanln nakpi takin thunget ding hi” ci uh ahih manin nakpi takin thu kingenkhawm a, tua khit ciangin an kuang umkhopna kinei hi.\nThupi mahmah ka sa hi. “No te nih bang thum bang lungsim kituak in thu na ngetkhawm uh leh note lal zangah ka om ding a, na nget peuh peuh uh kong pia ding” ci-in Pasian in hong kamciam hi. Cina dam nading vaiah Pastorte le siavuante lungsim kituak hi. Garn le lei minam nopsak na ding, Pasian’ gam hong pian nading vai ah Pastorte, thu-umte le papi muan l(makaite) lungsim kituak hi ci-in ka mu hi. Lunggulhna le lametna tawh minambup in lungsfm kituakin nasia takin thu i nget nak leh Pasian’ qarn hong piangtaktak ding hi. Pasian’gam hong pian theih nadingin i gamtatzia ding Esther Lai Siangtho tungtawnin tawmcik kikum ni.\nPersia gam zaipi sungah Jewminamte pen galmat salte ahi uh hi. Galmat, salte ahih uh hangin Jew mi nam ahi a pu Abraham tungah Pasian’ kamciam ahi minam lian hong suak sak ding (Gen.12:2,3) cih Pasian ai tuam neih, Pasian angvan minam ahih lam uh mangngilh lo uh hi. A lungsim uh ah koih gigein thuman, citak takin Pasian’ zia ngak gige uh hi. Ei Zomi thu-umte zong i Kawlgamsungah Jew mite’ dinmun mah bang ihih manin ei lamah Pasian hong pang (Rom.8:31) cih phawk gige a, na khempeuhah pil vangtak le thuman citak takin i nuntak ding ahi hi.\nPersia gam sungah sila ahih kawmun Jew mite in Pasianziangak in a om laitakun kumpipa’ zi ding nungak meelhoih hong kikaikhawm dih dih a, Mordekai in “hih hi ei!” ci-in a tanu kep Esther puak pah hi. Kumpi inn sung tuh zawh nading a na pang gige ahi hi. Eite zong Pasian’zia ngak gige a, kumpi inn sung kumpi thu vaihawm sung tuh i sawrn ding ahi hi. Tua sungah a lut zo ding· mi i puak ding ahi hi. A telsiam dingin Pasian in thupha hong pia ta hen.\nI gam sungahTapidawtenbelh ding thunei kisam hi hang. Biakna leltanq i nei kei a, biakinn zong i nei kei hi. Mi’teen nading taihinnte biakinn dingin kizang thei lo cih pen ngeina thukhun ahi hi. Thuneite rnawhsak, phunsan ding hi loin ei thu nei-in i om ding ahi hi. Pasian in hong angvanahih manin taihinnte ah biakna i piak pen a hong kitheihmawhbawl bek uh ahih manin amau tung le Pasian tungah i lungdam ding ahi hi. Yangon ah Zomi tampi kiom ta a, ahih hangininnkuanlai i ngah zo kei hi. Thunei i kisam hi.\nInnkuanlai kibawl leh Yangonah inn teekin hong kisim thei ding a, Kawl gam mibup’ 1 % i phak zawh ciangin i muan ding thunei puak theih hong hi ding hi. Innkuanlai i ngah zawh loh manin i inntek zo .kel a, lengla bekin tuni dong i om hi.\nEsther pen Pasian in angvan ahih manin kumpi inn a tun ciangin . maipha ngah pah hi. A omzia khem peuh kipakta hi. Miten hong pahtak ding kisam hi. Miten Lai Siangtho a sim loh uh hangin thu um mite hong sim uh hi. Pasianthu i gen ciang hong ngaih loh uh hangin inuntak khua sakzia hong ngai uh hi. Pasian ngaih sunin lungsim hoih i hanciam ding kisam hi. Misiate’ pa ding Pasian ut lo hi. Pasian’gam tawh kilawmin i khuasak, i nuntak ding ahi hi. Tua ciangin Pas.ian’ gam hong piang ding hi.\nMordekai in Esther kumpi inn sung a tut zawh ciangin nusia pah loinding zong hilh hi. Esther zong Mordekai cih bangin gamta hi. Mordekai munah Kha Siangtho koih lehang, Pasian in koi mun koi mun hong puak zongin hong nusia loin hong vii den a, i gamtatzia ding a hun zui-in hong hilh den hi. Tua lamlahna bangin i gamtat ding ahi hi. Lam khatah kumpi thunei munah mi i puak ciangin galet bek loin a naiah va vii, va neh a, thapia-in thui ngetsak ding ahi hi.\nEsther vilin kumpi kongtual a vapai zel na lamin kumpipa thah a kisawmna thusim khat Mordekai in va phawkkha ·a, imcip loin Esther tungtawnin kumpipa theisak hi. Thu umten kumpi langmuh loin a langpangte tawh zong kipawl loin, kumpi lamah i pan ding pen Pasian’ deihna ahi hi. Kumpi’ thu vaihawm a siasak ding thu khatpeuh suksiat nading vaihawmna khatpeuh i muh, i theih, i zak leh i mipuak tangmite tungtawnin kumpi i koh ding ahi hi. Hih thu Kha Siangtho in hong theitelsak ta hen. Thu um mite pen gammi hoih ahi dingin Pasian in hc;mg deih hi.\nHaman in Jew miteng suksiat mai a sawm ciangin Mordekai in Esther tunqtawn mahin kumpipa va ko leuleu “hi. Hih munah Mordekai le Esther’ kihona nakpi’n lungngaih ding ahi hi. “Esther aw, kumpi inn sung natun pen hih bang haksat hun ciang ading mah hi lo hiam? Hih bang hunin bangmah hih kei lecin Jew mite’ kihot khiat nading, Pasian in lam khat panzong kisia veve ding hi” ci hi. Jew mi te a kisuksiat ciangin Esther zong Jew mi khat ahih manin peng tuan lo ding hi.\nEsther in Jew mibupin kei a dingin ni thum antangin thu na ngenun, “Ka sih leh ka sih, kumpipa kiangah hih thu ka va gen ding hi” ci hi. Pasian in nang le kei loin na sem thei lua hi napi Arna geelna ah hong hel pen hampha mahmah hi hang. Pasian’ hong koihna munah ma i pan kel leh ei loin Pasian in sem lel ding a, ei a val ihi ding hi. Pasian in ei adingin a geel pen ei adingin a hoihpen hi pah a, neu lua, nuam kei, ci loin lungsim takpi tawh ma i pang ding hi. Neu le lian cih pen mite ciaptehna hi a, Pasian in a nasem khempeuh a kikimin mu hi.\nMordekai le Jew mibup in zong sun le zan ci loin an ne lo, tui dawn loin nakpi takin thungen pah ngiatngiat uh hi. A minam Jew mite thunget bek mang loin Esther in zong a nasemte tawh antangin thungen uh hi. Hih munah a theihhuai thu khat, Esther in kumpi inn sung a tun hangin a nasem ding, a kikholhpih dingin midang la lo in ama Jew mite mah na zang cih thu ahi hi. Thungetna in a thupipen ahi hi. I minambupin thu i ngen ding hi. Lung damnathu gen dingin a inn sung uh ah i lut theih loh hangin thungetna tawh a lungtangsung i va lut thei hi.\nNakpi takin thu kingen ahih manin Esther zong lungmuang takin kumpipa tawh kimu dingin va pai hi. Pasian in Estherna angvan ahih manin kumpipa’ maipha ngahin va kimu thei pah hi. Hih munah Esther in kumpipa tungah na gen nop thu va bingphut lo a, a kineel photzia pen thupi ka sa hi. Kumpinu hi lel ing, ci loin kumpipa’ lungkim mahmah dongin kiniamkhiat hi. A minam adingin a kisap leh a si ngam mi khat adingin hih ciang pen thuhaksa lua hi lo hi. Kumpipaa lung kim mahmah ciangin a gen nop thu gen pan a, a thugen lut mahmah pah hi. Pasian ahi a, uliante ahi zongin i nget hong piak nadingin i tungah hong lungkim mahmahding kisam hi. A maimuh ding kisam hi. Tua hi leh ang vanna kingah ding hi.\nKumpi thunei a i puak ding mi pen Pasian a it, minam a it, a kisap leh a si ngam, a thuak ngam, a thuak zo mi hih ding kisam hi. Eite in zong ama ading thu i ngetsak pah ding ahi hi. A sep ding peuh lung muang, mai ngal, hangsan takin a sep ngam na dingin tha i piak ding le i pahtawi ding ahi hi. Esther in kumpipa’ maipha a ngah ciangin “Hong langpang ka galpa! Hih migilo Haman! (Est.7:6) ci-in hangsan takin kawk ngam pah lel hi.\nPasian in Jew mite laptohsawm ahih manin kumpipa ihmu thei lo! A tawpna ah Haman mahmah inMordekai hong pahtawi ta hi. Pasian in Arna zia bangin na hong semhi. Tua ciangin a zi Zeresh le a lawmte in Haman kiangah “Tu a na lelhtak Mor dekai pen Jew mi ahi hi, amah na zo kei ding a, amah in nang hong zozaw ding hi” (Est6:13}ci uh hi. Hih kammal pen thupi mahmah hi. Midangten ei thu-umte tua bangin hong muh ding uh ahi hi.\n“Na gam hong piang ta hen” ci-in nisimin thu i nget mah bangin ei Pasian mite Pasian gam tawh a kilawm a kituak lungsim nei a, i gamtat, i khua sak, i nuntak theih hun ciangin”Pasian’ gam hong piang” ding a, midangten “Hih mite’ lamah Pasian pang ahih manin amaute i zo kei ding a, amaute in eite hong zozaw ding uh hi” ci ding uh hi.\n← Do not Believe I (Na umkha ken)\nLUNGSIM SUAHTAKNA →


url: =India khuasung lampi tungah suntangpi in numei khat kibuan, kuaman thudonlo :: ZOMI DAILY\nposted on 25 October 2017 at 12:27 pm UTC+9:30 Lomkholna: India, News, Sawltak, World\nIndia gamsung ah numei kum 43 aphakhin khat khuasung lampi tungah suntangpi in buanthuak (Rape) hi. Zawhthawh thutawh buan athuak laitak in agei ah midang tezong khetawh paipai in, amukha zong mi tampi om himahleh kuamah in hotkhiat sawmlo in thudonlo uh ahih manin lamdang kisa mahmah cih Hindustan Times pan kiza hi.\nIndia, Visakhapatnam khuasung ah abeisa Sunday nitaklam 2:30pm hunpawl in thupiang kici hi. Tua abuanpa pen kum 23 aphakhin Truck Cleaner khat hi a, aminpen Ganji Siva kici hi. Numeinu abuan laitak in zukham cihi.\nAbuanpa pen Sunday nitaklam mahin Police te’n mankhiapah uh a, kal 2 sung ki khumcip photding, tuakhitciang thu kisitin thukhenna kineiding kici hi.\nVisakhapatnam IV town police sub-inspector K Suresh in agenkhiatna ah buan athuak numeinu pen a innkuanpih tetawh kitawng in abeisa ni 2 hun akipan innpan in ataikhia cihi.\nAn nekdingzong neilo in atha zawmcip in, khuasung singkungnuai khatah alup laitak in Ganji Siva kicipa in zawhthawh thutawh abuan ahihi.\nBuan athuak ciangin numeinu pen an nekloh asawttawh athabei, zawmlua ahih manin midangte tungah huhngending inzong awngzo nawnlo hi.\nTuaban ah ageinai panin anawkkha, amukha te’n hotkhiatding ngaihsunlo in, Mobile Phone tawh Video leh Photo peuh azaihnuam in buaimahmahzaw uh cisawnsawn hi.\nAuto Driver RG Srinu akici khatinzong Video zaihin, tua Video tungtawn in Police te’n hih thupiang theikhiapan uhhi. Tua Video sungah pasal khatin numeikhat singkung nuai ah abuan laitak agei ah khetawh mi tampi in nawkkha himahleh kuamah in lunghimawh seselo uhhi.\nVideo: Onlookers film drunk man raping Vizag woman in broad daylight\nPolice te’n atheihkhak uhciangin tuaphual ah delhpah uh a, ahi zongin mibuanpa pen Cycle khattawh paikhiakhin cihi. Tuaciang in ageinai ah amukha te Information piakna tungtawn in Police te’n zongkhiapah uhhi.\nBuan athuak numeinu zong King George Hospital ah Medical Examination bawlding in puakpah uhhi. Kuaman ahot sawmloh banah, Police tezong ahunlap in ki zasaklo ahih manin, palik te’n numei kibuankhat bangmah khuaphawklo in aom khuasung mipite pen mikhualna neilo uhhi ci’n genkhia hi. Sawltak #zomidaily\nPrevious: Singapore gamsung meikhuam tungah gul kimu, aki hepkhiatdan kimawhsak\nNext: Malaysia ah tuisa belpi sungah kikhuhcip in Stunt alakkhat sisuak\nZomi Nam Ni 2011 pan hanthawtna ~ Khat Thang


url: =ZSL 5: Laisiangtho Bekmah - Zomi Adventist Innkuan\nLaisiangtho Bekmah: Sola Scriptura\nNipini (Sabbath) Nitaklam April 25\nTukalsung Simding: 1 Corinth 4:1–6; Titus 1:9; 2 Timothy1:13; Maku 12:10, 26; Luke 24:27, 44, 45; Isaiah 8:20.\nKamngah: “Pasian thu nungta-in a gamtaang hi a, langnih a hiam namsau sangin hiam zaw lai hi. Kha le lungsim, guh le tang kituahna, guh le guhngeek dongin khenkhia thei hi. Mihingte’ lungsim ngiimna le ngaihsutnate zong theithei hi” Hebrew 4:12.\nProtestant-te in “Laisiangtho bek” ci in, a upna thuthuk(theology) uh Laisiangtho bek bulphuh uhhi. Roman Catholic upna in Laisiangtho le ta’ang upna ngeinate gawmkhawm uh hi napi, Protestant-te in, upna lamsang peuhmah “Laisiangtho bek” bulphuh uhhi.\nProtestant-te kipuahphatna le kumtampi thumanlo ahilhhilh Rome a langdo ngamna thubulpi in Laisiangtho mah ahi hi. Laisiangtho letkhia a kineihna, khiatna kibanglo khawng omsak gawp uh hi napi; Protestant biakna puahphate in, gramma le tangthu entel phot in, kuhkal takin, khiatna maantaktak hong neisak uhhi.\nTukal sungtengin sola Scriptura a cih uh Laisiangtho bekmah cih i sin ding uhhi. Laisiangtho bek i cihteh, Laisiangtho bul-et mahmah a, Pasian’ kammal i teltheih na’ng a kisam phadiakte i sin ding uhhi.\nNimasani (Sunday) April 26\nLaisiangtho in Ki-ukna Dinsan\nSeventh-day Adventist-te pen, acil pan kipan, laibu’ mi, Laisiangtho umngiat Christiante ci in kithei hi. Laisiangtho bek i cih takmah in, Laisiangtho bekmah i pahtawi hi. I upna le biakna vai khempeuhah Laisiangtho bekmah i dinsan ahi hi. Biakna ah phutkhakthu, mi’ ngaisutdan, ta’ang upna cihtepen, tua Laisiangtho nuai ah dinsanneute ahi uhhi. Pawlpi in, Laisiangtho pualam pan upna tuamtuam leh khiatdan tuamtuamte a omlohna dingin, Laisiangtho bekmah dansanpi in a kipahtawi hi.\n1 Corinth. 4:1–6 sim inla, adiakin 6na, Paul in “akigelhna khengval” in pailo ding hi hang. Hihthu in i upna adingin banghang thupilua hiam?\nA kigelhzah khengval pailo ding cihteh, munluite tokik a thupiangsate theihkikna kihel lo hi. Tua bangte in, i Laisiangtho kammalte khuavak hongtaan in, hong telsak zawsop hi. Khanglui kammal laibu, dictionary bu, Laisiangtho thulu zon-olnabu le Laisiangtho khiatna laibute zong a khengvalte lakah kihello hi. Tu a i laisiangthobu a letkhiate’n zong, muhdan tuamtuam, science lam khawngleh thudang tuamtuam tepan huhna la uhhi. Tua huhna tuamtuamte zong, Laisiangtho dinsan tawh a kituak hiam cih sittel phot kullai hi.\nLaisiangtho bekmah upna in kiplet leng, upna lamah buaina khatpeuh a om ciangin, thuman Laisiangtho leh mihing’ ta’ang upnate khentel i siam ding hi. Laisiangtho sung kigelhte khengval peuhmah paise dah lelni. Christian mantaktak Ahihna le lungdamthu tawh mite i zawh theih na’ng in, Laisiangtho bekmah kiplet ding hihang.\n“Laisiangtho in leitungah upna le lai kigelh dang khempeuh ii bulpi taktak ahi hi.”—Martin Luther, Luther’s Works, vol. 32: Career of the Reformer II, ed. Jaroslav Jan Pelikan, Hilton C. Oswald, and Helmut T. Lehmann, vol. 32 [Philadelphia: Fortress Press, 1999], pp. 11, 12.\nSawltak 17:10, 11 simin. Atung a i gengente tawh kisai, hih Laisiangtho munin bang peuh gennei hiam?\nNinihni (Monday) April 27\nLaisiantho a Kipumkhatna\nLaisiangtho in amah le amah “Pasian humuap” kici hi(2 Tim. 3:16). “Kamsangte’ deihdan a kiletkhia mawkmawk hi hetlo a, Pasian in Khasiangtho tungtawnin a piak bangbang hi zaw hi” (2 Pet. 1:20, 21). Pasian in Laisiangthobu laikungpu hi na cih nakleh, tua Laisiangtho sung om thu tuamtuamte a bul taktakah kipumkhatna nei ahih lam na phawk ding hi.\nTitus 1:9 le 2Timothy 1:13 simin. Eite’ upna adingin Laisiangtho kipumkhatna in banghangin thupi sese hiam?\nA piapa Pasian ahih manin, asungtawng mahmah kipumkhat ngiat hi. Laisiangtho in ki pumkhatna neikei mawkleh, i upna zong kipumkhat theilo ding hi. Laisiangtho kipumkhat keileh, pawlpi in zong thuman le thuzuau a khentel siamna’ng haksa ding hi. Ki-ukna bulkip neitheilo ding a, Pasian’thupan a pialkhiate puahphatna neitheilo ding hi. A gualzawhna thabei in suahtakna vanglian neilo ding hi.\nZeisu le Laisiangtho laikungpute in, Laisiangtho ki pumkhatna le Pasian’ piak ahihna genpha mahmah uhhi. Tua tawh kisai in, Laisiangtholui kammalte a zatkikna uh ih en dinghi (Rom. 3:10-18 sungah, Paul in, Laisiangtho kammal ci in, Thuhilhsia 7:20; Late 14:2, 3; 5:9; 10:7; le Isaiah 59:7, 8) cihte zang hi.\nLaisiangtho laikungpu khempeuh in, tualaite khentuam theih ahihlohna, anung amai akilem dimdiam thu thupite vive ahihna honglak uhhi. Laisiangtho lui leh thak kikalah, ki thutuaklohna ompeuhmah lo hi. Laisiangtho thak in lungdamna thudang leh biaknathak khawng hong hilhlo hi. Laisiangtho luipen Laisiangtho thak in telkheh a, Laisiangtho thakin Laisiangtho lui tungah kilam hi. Tuabangin anih tuakun kipanpih in khuavak kipiatuak uhhi. Laisiangtho sungthu khat peuhpeuh i sin ding ciangin, a ki pumkhatna phawkin, bulneilo thudangte khawng bulphuh lozaw ding hi hang.\nLaisiangtho munkhawng a ki kingkalh dan khawng hong omteh, bang i cih diam? Koibangin i lemtuah thei diam?\nNilaini (Tuesday) April 28\nLaisiangtho Thu Kician\nLaisiangtho’ thu kician mello hileh, Laisiangthobek cih ding zong thangahhuai mello hi.\nMate 21:42; 12:3, 5; 19:4; 22:31; Maku 12:10, 26; Luke 6:3; Mate 24:15; le Maku 13:14 cihte simin. Zeisu in Laisiangtho’ thute kician mahmah ahihna, bang gen phapha hiam?\nLaisiangtho’ tecipante kician mahmah: kicingtak le kiciantak in hong hilh hi. Mun tamzawte ah, naupangte leh picingte’n zong a kikim in, tua Laisiangtho hilhnate kitelzo hi. A thukzaw pilna le theihna neihtheihna’ng zong tampi omhi. Laisiangtho khiatna khawngpen biakna tawh akituak ding phalna cihbang kullo hi. Thu ummi khempeuhin a teltheih ding thupizaw hi. Laisiangtho khia ding khawng siampi tawmno teelkhiat sangin, thu-um khempeuhin khiazawleh hoihzaw hi. Tua a hihmanin, eimau mimalin, Pasian’ thupuak i teltheih na’ngin, Laisiangtho kantel ding i kihan- thawn zaw hi.\nLaisiangtho laikungpute in, “a kiptawntung Laisiangtho’ thute peuhmah in, lim kiciankhat hong laktuam a hihkei nakleh, laimal ombang, laigual ombang lianlian a khiat ding hilel hi. Asung tawngah akiseel khinkhian, amuu, athuthuk, telzawh lohthute pulaakna dingin a hawng khehtawm cihbang khawng omlo hi.”—Handbook of Seventh-day Adventist Theology [Hagerstown, MD: Review and Herald Publishing Association, 2000], p. 65. Laisiangtho kiciatna pen a kampau, a deihna le a laimalte mahmah tawh kizom a, laikungpute’n zong amau deihbang, acing akem omlo a, mawtgelh hetlo uhhi.\nKhatveivei ciang, ei’ lungsimin a batzawhloh le telzawhloh zong omkha sop ding hi. Pasian’kammal hi a, eilah a puuksa mihing i hilel hi. Eite theihloh phamawh mahmahte, a diak in hotkhiatna tawh kisai limlim bangpen kician kitel mahmah lelhi.\nNa telloh khawng a omhunte ngaihsunkik inla, nungtelkik sawmin. Nang phutkhak thute hangin, nangmahbang a tello midangte koibangin nahuhthei diam?\nNilini (Wednesday) April 29\nLaisiangtho in Laisiangtho Letkhia\nAbulpi tawphah kipumkhat ahih manin, amah leh amah kiletkhia thei hizaw hi. Tua bang ki pumkhatna lotawh, ama’ khiatna amah’n khia theilo ding hi. Mun khat ii khiatnate, mundangkhat ah kipulaak ahih manin, a kitelzaw dingin amah leh amah kikhia thei kici hi.\nLuke 24:27, 44, 45 simin. Zeisu in, Amah kua ka hi ci in Laisiangtho sungpan genkhia hiam? I Laisiangtho zatdan ding bang hong hilh naci hiam?\nLaisiangtho amah le amah kiletkhiatna le Laisiangtho hoihna hong musak hi. Tua bangin Laisiangtho munte deidan hetlo in, ei’ khiatdante thuman cih lakna dingin khuikhawm zel ding hihang. Laisiangtho kammalte hoihtak ngaihsunpha zaw in. Mun khat peuh khiatna lapaklo in, tua kammal omna laibu zong i ngaihsut kul hi. Paul in (Rome 15:4) sungah “Laisiangtho sung thu-om khempeuh pen eite thuhilh nading” tuate khempeuh i simphat nading a hihi.\n“Laisiangtho sungah Thu akim dildel in kigelh a, Laisiangtho le Laisiangtho mah tehkaak ding ahi hi. Tua kammalte a huamin en ding a, a kizopnate zong i en ding hi. Pasian in leitung ading a ngiimna bulpi, kidona lianpi ngiimna le hotkhiatna ngiimnate khempeuh i sin ding hi” —Ellen G. White, Education, p. 190.\nLaisiangtho le Laisiangtho mah i tehkaak dingteh, Laisiangtho mah hoihtak sim masa in. A hihtheihleh, alaibu bulpi ahi Hebrew le Greek encian leng hoihpen hi. Laisiangtho telsem nading in laibu bulpi kisam lianglo hi napi, phattuamna omtaktak thei hi. Ahihkei lehzong, thungetna, kiniamkhiatna leh ki-aapna taktawh laisiangtho i sim leh gahpha gah takpi ding hi.\nUpna thukhunkhat lungngai in, misite omzia cihbang, Laisiangtho mun pawlkhat teelkhia lecin, adang nateellohte hangin paikhialhna omthei hi. Thulu khattawh kisai mun ombangbang kaikhawm in simna banghangin thupi mahmah hiam?\nNingani (Thursday) April 30\nLaisiangtho Bekmah le Ellen G. White\nIsaiah 8:20 simin. Laisiangtho pen “thukham le teci panna” ci in pahtawi dending banghang thupi hiam? Laisiangtho a suaklo kamsang pawlkhatte banghang hiam?\nLaisiangtho bek i cih ciangin, SDA te’n, Pasian’ humuapna mahtawh hun nunung a beibaang pawlpi ading thupuak apuaknu, Ellen G. White tawh kisai dotna omden hi. Ama’ laigelh teleh laisiangtho koici kizop hiam? Ama’ laibute apuathambek simpak lecin zong, Laisiangtho mah siksanin, bulphuh tangtang hi. Laisiangtho mahin thukhunpi, upna leh gamtatna khempeuh bulpi hi ci in gentangtang hi (Kidona Lianpi, p. 595).Tua banah Protestantte in Laisiangtho bekmah pahtawi ahihna zong pulak tawntung hi (Kidona Lianpi, p. 9).\nEGWhite in amah le amah akigenna ah, ama’ laibute pen “khuavakneu hi a, khuavak lian ah hong makaih ding” (The Advent Review and Sabbath Herald, January 20, 1903) ci hi. Ama’ laite in Laisiangtho mun kheek ngeilo ding hi. Amah’n “note in Laisiangtho na telcian kei uh hi. Pasian’ kammal hoihtak simin, Christian picinna lunggulh hile uhcin, Pawlpi Thulamlak na kisamkei ding uh hi. Note in, Pasian’ kammalte awlmawh bawllo nahih manun, Pasian in Pawlpi thulamlak hong pia ahihi.—Ellen G. White, Testimonies for the Church, vol. 2, p. 605.\nTuabangin ama’ laigelhte i pakta ding hi. Laisiangtho laikungpute mahbangin Pasian’ humuapna mahtawh a saan ahi hi. Ama’ laigelhte pen Laisiangtho behlapna in nei mawkmawk lozaw in, Laisiangtho kihilhcianna hizaw hi. Laisiangtho kheek sawmngei hetlo hi; upna le gamtatna a ding thubulpi in laisiangtho hi ci tawntung zaw hi.\nEGWhite nasepnate sungah, genzawhloh hamphatna lianpi i nei hi. Laisiangthobu Amah’n a laptoh mahmah laitakin, eite’n zong, ama’ kiangpan bang khuavak lamdang i ngah thei ding hiam?\nKiginni (Friday) May 1\nNgaihsutbeh ding: The Handbook of Seventh-day Adventist Theology, laibu sung Laisiangtho khiatna acihna ah, “Laisiangtho in amah le amah kiletkhia” ci hi. Laisiangtho kammalte aki thutuahna le a kiciat mahmahna, pp. 64–66. Chapter 20 sim lecin, “Laisiangtho hilhna le Kisinna,” Education, pp. 185–192; “Laisiangtho kammal thupipen” Selected Messages, book 3, pp. 29–33.\n“Laisiangtho sang naupang limlim, laisin nopna lungsim guan ngiat ding hi. Laimai simin en ngiatngiat ding a, ei ngaihsutna a kiptheih na’ng peuh hizaw lo in, Pasian in bang gen hiam cih theih na’ng hizaw hi. Hong piapa Khasiangtho panpihna bekin laisiangtho hong teltaktak sak ding hi. Tua theihtelna ngah in nuntakpih ngiat in. Pasian hong sawl khempeuh i mang ding hi. Laisiangtho naksim lecin, hanciam tak a Pasian’ na sepna le lungduaina hong guan ding hi. Suangtote in, leisung kham a tawh uh mahbangin, lungsimtakpi le lungkialo in Pasian’ kammal thuthukte i zong ding hi.”—Ellen G. White, Education, p. 189.\n“Laisiangtho pen an le tui in nei in, tatna hekna ah bulphuh lecin, Pasian kiang panin ngaihsutna hoih khatpeuh nangah khading hi. Tua kammalte, note’ maiah tuni in, ka pahtawi hi. Kei kammalte ciinkiikna lel ‘Sister White in hi cih, Sister White in hia cih’ cikei unla, Israel’ Pasian in bangci a bang thu hongpia cih zongzaw un.”—Ellen G. White, Selected Messages, book 3, p. 33.\nMi tampi in, Laisiangtho buppi in abangci hilozaw in, teeltuam pawlkhatpeuh simlel uh ahih manun, bang upkhialhna peuh neithei uhhiam?\nMatthew 11:11 simin. Zeisu in tuiphum John vai a genna ah: “Leitungmi khempeuh sung pan tuiphumpa John a lianpen ahi hi. Ahi zongin vantung ki-ukna sungah aneupen i cihte nangawn John sangin lianzaw lai hi” ci hi. Laisiangtho a gelh hetlo kamsangkhat Zeisu in hong pulaak hi.Laisiangtho sung laibu khatzong a neilo pa in, kamsang taktakmah hithei veve cihthu koibangin hong theisak hiam? Hihthu panin SDA te’n bang thupuak i ngahkha hiam?\nLaisiangtho bekmah a ci, ei SDA bek i hi hetkei hi. Pawlpi dangte in zong citek uhhi. Hi napi, pawlpi dangte in laisiangtho sungpan mahin, doctrine tuamtuamte koi bangin mukhia thei hiding uh hiam?\nPrev post ZSL 4: Laisiangtho: Biaknathu Khempeuh Bulpi\nNext post ZSL 6: Banghang Letkhiat Kul?


url: =Vondeih Kep Ding – 29 (Pau Khan Kap) :: ZOMI DAILY\nposted on 24 March 2016 at 10:50 am Lomkholna: Article, Paukhankap\nZanni in viber pan lai nong nusiat ding sa-in ka etzel hangin hong tung thei hetlo ahih manin phone tawh na nu na hopih ing. Zan zan’ lumkhial kha in khuadak sawm leng ka ngawng a kihet pakpak theih loh buang gen ding thulamdang lua om kei laitak cih ding hi.\nGuglielmo Marconi (Inventor Of Radio) a sang kah lai-in pil valval lo-in, lai kidong leh zong pauloh lam tawh a dawng kik pawl hih tuak hi. Siate-in lai hilh mah leh zong lunglut lo-in, lai lotngah mel zong neih tuak mel lo hi. Ahi zongin banghang in sang laite ah ahat hetlo khat, mipil in minthang in, a ciim in minthang mawk ahi tam!\nKa uuk namte ah lunglut tak leh lungkia lo, lunghiang het lo-in ka hanciam hang hi, ci.\nKua mata theih loh kal in wireless message ka sinna in zankhua ka vak hun leh annek dinglam zong thei lo liangin ka om hun tampi vei tak om ci hi.\nTan ( 6 ) ka sin lai-in ahi kha tam maw telcian nawn keng, ka science bu sung vuah ama thu sin kha in, a meel bang ka mitkha ah bawl thei lai ing. Leitung mi manphate’ lak ah amah zong khat hi.\nKhual panin gospel hong pai lasiamte in la hong sak ciangin amau bangin lasiam khat suak nuam in, sermon pa in thu honggen ciangin den-a lasak siam khat na suah nop mangngilh in evangelist minthang khat na suah nop leuleu khak ding ki ngaihsun in. Tua bang mi tam ahi. Engineer khat tawh kimu in engineer suak nuam in, Doctor khat tawh a kimuh kik ciang doctor asuak nuam ka lawmte tampi mah om hi.\nNa pa in tuabang lungsimpuak na neih khak ding ka lung himawh pha mahmah hi.\nPenglam (3) te’ pate danin na utlohna pi college ah a kah dingin hong sawl kei ning.\nSang aman khinte a khasum uh tam ci-in na deihloh major te sin dingin hongsawl kei ning.\nAhi zongin ka sunmang khat om!\nMarconi bangin tot dingin na teel lampi ah tangtak leh lungkia hetlo in na mai na nawt ding hong deih ing.\nPrevious: US gamsung khualzinna pawlkhat – 82\nNext: Tulaai Leitung Thuthang Tuamtuam Updates March 23, 2016\nKim Jong-nam athat numei 2 te Kajang thongah thusitna kineiding\nGZI EU Center thu kizaksakna ~ JK Kam


url: =ZAM Thupuak :: 17 Mar 19 (Chin State Refugee te hutna kisamlai) :: ZOMI DAILY\nposted on 16 March 2019 at 1:45 pm Lomkholna: Malaysia, News, Refugee, ZAM, Zomi\nKAWLGAM AH BITNA OMLO SEMSEM AHIH MANIN, CHIN STATE PAN HONG PAI GAMBEEL TE HUTNA (PROTECTION) KISAM ZOMTO LAI DING HI CI-IN UNHCR TE IN NGEN HI.\nKawlgam sung security lungmuanna omtheih nailoh thu tawh kizui in, UNHCR a ki ci UN Refugee Agency te in, Chin State pan hong pai gambel mite in kepbitna (protection) kisam lai ding ahih manin, Agency te in refugee status hongsak suak lai ding hi.\nTulaitak, Chin State pan hong pai mi 18,000 val in UNHCR tawh register bawl uh a, a tam zaw mi 15,000 kim bang pen Malaysia ah om in, India, Thailand leh Nepal ah zong om kawikawi uhhi.\n2018 kum sung in, Chin State leh Sagaing mun teng ah thupiang te leh ki khelna tuam tuam hang in, UNHCR te in huhna ki sam lai ding hiam cih kan na nei uh a, kepbitna(protection) bangzah kisam lai ding cih na en uh hi.\nNung kumsung thukanna bawl zawh uh ciangin, Chin State leh Sagaing mun teng pan thupuak (reports) leh thukhinkhaina (asssessments) te et kak uh a, kikhelna lam bang mah omloin, a lauh huai semsemna thu a tuamtuam kiza/thei zaw hi.\nA thupipen in ah, Southern Chin State lamah security lauh huai semsem nate UNHCR in mu khia hi. Kisimmawhna, ngonghtatna, leh kisuksiat nate tam semsem ahihmanin, UNHCR in a lungkhamna uh mipi khempeuh tung ah thupulak khiat na (public statement) ah hong ngen khia uh hi.\nSecurity lungmmuanna omnailo ahih main, UNHCR te in Chin State pan hong pai gambel te mimal in etphat kikna (individual review process) ahihding khawl phot uh hi.\nUNHCR ah Assistant High Commissioner (Protection) Pa Volker Turk in a gen na ah “South Chin State sung ah lauhhuai na tamsemsem a hihman in, Chin State pan hong pai gambel te in kepbitna(protection) kisamlai ding cih tel mahmah hi ung. Tun sepleh bawlzia dingte khantohna ding leh ih hihngei sepngei te zop kik theih ding hanciam ding hi ung.”\n2018 sungin, gam tuamtuam a Chin State pan hong pai gambel mite omna mun te ah UNHCR te in thuki kuppihna leh mimal in etphatna (individual review) bawlpihna cih te kipan khia uh a, a khensat lian na hong om nailo uh hi. Mimal in etphatna (Individual review process) hihna hangin Chin State pan hong pai gambelte in a gambel dinmun te uh kemsuak thei uh a, a hihang tun mimal in etphatna bawlkikna (individual review process) te kikhawl bawl phot hi.\nUNHCR te in Chin State a minamte ading a hihtheih tawpna uh tawh hong kepbit lai ding uh hi ci hi. Mailam ciang kawlgam sung security hong muanhuai in, lungkham nading omnawn loh ciang zong, a ki ciah theih nading hong ki ngaihsutsak ding hi. UNHCR te in Chin State pan hong pai gambel te belh nading mun hong pia gam khem peuh tung ah lungdam kohna hong nei uh hi. Note: I thungetna te zom pai suak lai ni. Original in a sim nuam te in hih link pan in zong kisim thei hi. https://www.unhcr.org/news/press/2019/3/5c8a31984/unhcr-says-ethnic-chin-refugees-require-continued-international-protection.html\nCOMMUNITY TE TUNG AH ZAKSAKNA\nMarch kha 14 ni-in UNHCR te in Chin State pan hong pai gambeel mite tungah mimal in etphatna a bawl uh khawlsak ta ung ci-in hong zasak uh hi. A thu te a guicing zaw in a hun zui in hong kizasak toto ding hi.\nHih a pulakna ah mimal in etphatna a bawlna hangin Option a tel kha te pen a UN laidal uh a hun a bei ma in UNHCR zum pan in hong kisam kik ding a, tua hong sap kik hun na ngak na ding uh zong kong zasak uh hi. (A kisam kik te UN card mah pia kik ding) Adang zum vai te a hih leh a ngeina mah bang in pai suak ding hi.\nTulaitak a diakdiakin RSC leh DHS interview te kinawh sap mahmah ta hi. Tua ahih manin interview na pai ciangin pelloin na theih ding thu pawl khat hong om hamtang hi. Tulai tak pen ei ading hun nunung hong hi ta ahih manin interview ah ki ginglopi a na paina pen nang leh nang a kibawlsia tawh a kibang na hih lam phawk gige in. Tua ahih man in hun hoihlo sungah I mailam kalsuan nadingte ei mau mahmah in a hoihpen ding in hanciam tek ni.\n1. Thu hong kidongte hoihtak tel lopi in dawng kik kei hamtangin. (upmawh dawn or mangsia khiat in khiain dawng kei in) Telmel lopi in upmawhna dawnna in na zum vai hong kikhel sak thei cih phawk gige\n7. A diakdiak in tulai tak min kitaih te DHS a sap laitak ahih na tawh kizui in ih min tawh kisai hoih tak I ki ging kholh ding hong thupi mahmah ding hi. Khat vei mawh matna om khin ahih manin tutung ah I dawndan leh I lakkhiat dan I siam ding hong thupi mahmah ding hi.\nUNHCR ZUM PAN PHONE HONG KISAP CIANG\nUNHCR zum pan in phone hong kisap ciangin hong sapna mun (RSD,DSU/RST/RSC/OPE, DHS ..etc) dong hamtang inla, bangvai tawh hong sam cih zong dot ding manggilh kei in. Phone hong kiho ciangin zong hoih takin kiging kawm sa in dawng kik inla, thudot hong neih leh zong na zum vai tawh a kipelh loh ding hoih tak ngaihsun kawm sa in dawng kik hamtangin. Kam khat I dawn khialh na tawh supna tampi piang thei hi.\nKIDAWM CIAT NI\nMalaysia om Zomi pih a kua ma ciat I omna gam huih nun zia tawh kizui in kidawm ciatni cih hong zasak phapha ung. Kimat kihen hong tam mahmah in, a mun mun ah oparasi hong lut pahpah ahih manin vaksuk vaktoh, hawhsuk hawhtohna ah kidawm ni. I om na veng kim veng pam ah zong kidawmsa in om ciat ni. Kiim leh pam a om mite in hong muh khialh loh dingin I om dan I khawl dan te kikem siam kawm sa in om ciat ni. Vai thupi mahmah lobuang zong vakvak kei zaw leng hoih zaw ding hi. A diadiak in mitam na munte ah tam vak kei leng ei a ding hoih pen zaw ding hi. A zenzen in kimat kihen na khat na tuak leh ZAM zum ah hong zasak pah in. Contact – Sia Tuangpu 016 254 4093 – ZAM hotline 016 293 9027\nZampi khuami Harvester Christian Center-Yangonah Pasian nasem Sia Thuam Khat Suan in Malaysia hong zin sungin Zomite a it a vei natawh kizui-in ZAM zum ah hong hawh in, ZAM zum pansan kawm in Malaysia Zomite ading thungetsakna hong nei ahih manin kilungdam mahmah hi. Topa’n siapa nuntakna hong zang semsem tahen.\nMYRC CARD VAI ZAKSAKNA : MYRC card bawl ding a lunglut te in March 20, 2019 (Wednesday) ni-in kibawl thei ding hi. A bawl nuam te in zingsang nai 9:00 in ZAM zum ah hong pai un.\nKAWLGAM CIAH THEI TA UH\n1. Mung Ngaih Lian (Tonsim) pen Bukit Jalil camp ah contact neilo in a om zawh sawt a, Sia Gin Go Mang te innkuan in thong kia te huh na’ng hong piak sum tawh kivai hawm sak in 14 March 2019 ni in kawlgam ciah thei ta hi.\n2. Kap Deih Cin (Zozang) pen Bukit Jalil camp ah contact neilo in a om zawh sawt a, Zomi Innkuan Rawang te in thong kia te huh na’ng hong piak sum tawh kivai hawm sak in 14 March 2019 ni in kawlgam ciah thei ta hi.\nTUKAL SUNG ZATO LAM BUAIPIH\n1. Cing Ngaih Khawm (Thalmual) Damai Service Hospital ah kibuaipih ZATO LAM TAWH KISAI :Zato lam tawh kisaiin vai khat peuh na neih leh Contact :Sia Mungpi 018 3122 957\nTaaklam khuami Naulak beh Pa Suan Khan Nang leh Nu Luan Ngaih Dim te tapa Pa Thawng Suan Mung in 12 March 2019 ni-in hong nusia a, zum vai teng a kivan khit ciangin a luanghawm pen 15 March 2019 ni-in kawlgam kipuak kik hi. Pa Thawng Suan Mung pen ZAM/ZSM member khat ahihna tawh kizui-in ZSM pan-in zum vai teng leh sumtangin RM5000 tawh kipanpih hi. Pa Thawng Suan Mung hong nusiatna hangin adah akap khempeuh Topa Khasiangtho in alam dangin hong heh nem tahen. ZAM/ZSM pan in zong dahpihna I pulak khia hi.\nLingthuk khuami Pa Suan Khan Nang leh Nu Niang Do Vung te tapa Tg. Thagn Hat Khai in 11 March 2019 ni-in hong nusia a, zum vai teng a kivan khit ciangin a luanghawm pen 15 March 2019 ni-in kawlgam kipuak kik hi. Tg. Thang Hat Khai hong nusiatna hangin adah akap khempeuh Topa Khasiangthoin alam dangin hong hehnem tahen. ZAM/ZSM pan in zong dahpih na I pulak khia hi.\nHONG ZASAK UN\n1. Thang Kheng Mung (Tedim Sakollam) A pa min-Mang Suan Thang ,Semenyih Camp ah om,ciahnang Sum ki thunthei ta hi.\n2. Khai Sian Tuang (Tedim Lawibual)A pa min-Kham Khan Dal,Semenyih Camp ah om,ciah nang sum kithun theita hi.\n3. Khan Lian khup Semenyih Camp ah om,ciahnang Sum kithunthei ta hi.\n4. Khan Sawm Lian Semenyih Camp ah om,ciahnang Sum kithunthei ta hi.\n5. Gin Cin khaing Semenyih Camp ah om,ciahnang Sum kithunthei ta hi.\nKAWLGAM CIAH NANG SUM KI THUN SAK\n1. Zam Sian Muang (Tuipi) Semenyih Camp a om,kawlgam ciahnang,Embassy ah sum thunsak khin hi.\n2. Kham Lian Kap (Bualkuang,Tonzang Myonee)A pa min- Langh Cin Hau pen contact a neihloh banah Camp sung a om zawh sawtta a hih man in, Zomi Manchester United Fan te huhna tawh kawlgam a ciahnang RM-650 kithun sak hi.\n3. Khawm Sawm Lian (Amat1 KhamPat) A pa min- Zam Khaw Pau zong contact neihloh banah Camp sung a om zawh sawtta ahih manin Zomi Manchester United Fan te huhna tawh RM 650 kipiak sak hi.\n4. Gin Sian Khai (Bualkuang Tonzang Myonee) Apa min- Langh Khan Pau zong Contact aneihloh banah Camp sung a omzawh sawtta ahihmanin Zomi Manchester United Fan te huhna tawh aciah nading RM650 kithun sak hi.\n1. Sian Suan Sang (Vaivet) Kajang thong ah kiveh thei\n2. Lian Piang (Kapteel) Bukik Jalil Camp ah kiveh thei\n3. Hau Lian Mang (Tongsial) Ampang Mahkahmah ah\n4. Zam Suan Tuang Jingjang Lockup ah kibuaipih lai\n5. Lian Lang (Pyidawtha) SS2 palik zum ah kitan khia\n6. Lian Sian Khual (Ngente) Kepong pan Oparasi tawh kiman in kitan khia thei\nPrevious: Myanmar gamsung ah lungmuanna omlo semsem ahih manin, Chin State galtai te UNHCR ii kepbitna kisamlai\nNext: Numei pil le Numei hai ~ Job Cinpi


url: =TEDIM KAM KI ZA NA LAI. MAT KHA 1920. (The Chin Hills News). - Laibu Saal\nHome > Thuluui/Articles > TEDIM KAM KI ZA NA LAI. MAT KHA 1920. (The Chin Hills News).\nTEDIM KAM KI ZA NA LAI. MAT KHA 1920. (The Chin Hills News).\nMAT KHA 1920\nBu 1 Shil Shim Na 6.\nZanuaji kha shung Bamaw khua lam a, Shian gam le Sente gam ki kal mihing pa khat in uk pa shuak nuam hi. Mi gi lo te tampi a’khawm hi. Mang kang te ka shuam ding hi, a ci u hi. A hi hang in Soza in tua shuam na thu a the khawl hi. Tua hi ciang in Soza gal kap te tampi a’khawm hi. Gal te a kam tampi a ne hang in a a hi na a tawm a hi hi. Soza shuam ding a ki do ciang in 64 a pai a dang khempeu a ngak u hi. Note na jo le kong shuak ding hi, a ci u hi. Mi 65 bek a awm man ina ta khat ma a lel a a tai u hi. Gal do na a tawp hi.\nAmelikan khua lai bu khat a juak a man 300,000 a nga hi. A bang ding hiam i ci le tua lai bu tang lai a ki bawl a tua ki bang khat a awm nawn ke a man pha hi. Lai Shiang Tho ki bawl masa bel lo ngal tua lai bu le tung a man pha bel hi.\nKum nga shung pan Tezang khua shunga Tapidaw shuak a awm ke. A hi hang in tu kum in ni a shuak thak hi. Tezang khua taw ki nai Ai Ngia khua in khat Tapidaw shuak thak a awm hi.\nKhalkha sang mang nu a nu a ci na pha ma ma a hi ciang in ama khua a cia hi. A nu in a shi ding hiam a nung ding hiam ki the nai ke. Sang mang pa in to nu Gun Khawm khua dawng in a kha hi.\nTu kum a Mandali khua Kawl Ki Kawp Na Lian a ki kawi ding hi. An vak ding, ki khawp na buk lam ding a’ki pan in a man khempeu dangka 10,000 a be ding hi. Mandali pawl pi in Khawm Tung Tapidaw te kianga dangka 200 hong hu in, hong ngen jo hi.\nDisemba kha lai tak Shia Cia le San Lung in Thang Thang uk shunga kual a’jin u hi. Mihing kim khat te in Pashian thu a de a kim khat te in a de ke hi. Tua uk shunga Tapidaw te a tawm bek a awm hi. Tua nung ciang in Shia Lun le San Ling in Jokhua uk shunga kual a jin u hi. Mi tawm bek Pashian thu a za nuam hi.\nHAWNG NAI KHUA.\nKote in Tawn Zawng khua pan a kum 1916 a pai la awm hi. 1917 pai la awm hi. 1917 Pibuaji kha ni 15 ni in Hawng Nai khua ka sat u hi. Tua lai tak in in 25 ka pha u hi. Kum 1916,1917,1918,1919 shung a mihing a neu a lian 31 a shi hi. Tu in in 30 val ka pha u hi. In sawm thum laka Lawki in ni awm hi. Kawl mi in 2 awm hi.\nTua ciang in ngeina ni ka vai hawm u hi.Jo mi Lawki te in mo a ki la ciang in man pi, man tang, tha man, kan man, pu man, min man, ta nu man, hi bang in pawl sagi kipia ngei na hi. Tu in Hong Nai khua shunga tapidaw mo la te in man pi lo ngal a dang ki pia lo ki ngen lo ding hi hang man pi na ngawn a tam pen dangka sawm li bek ki pia ding hi hang, ci in lung shim ki tuak in thu ki ciam hi.\nTua ciang in Tapidaw i hi man in Hong Nai khua shunga thu shia awm a a ki tawng a ki sel awm le jum a ki khen lo ding a Tapidaw ngei na bang in Shia te le u pa te khen bang a vai hawm bang a man hi hang ci’n mi khempeu lung shim ki tuak in thu ki ciam na lai a’at u hi.\nHi thu ki za na lai a shim khempeu in a tung a kote thu ki ciam na le Hong Nai khua a kip na ding a ka ci ka lu a dam na ding in thu na nget sak sak un.\nTu kum Kawl te khua a gua a ju lo man in an hau lo u hi. Bu seng khat dangka pek khat man hi. Tu nung ciang a man tam sem sem ding hi. No taw zong Pashian awm khawm tawn tung ta hen.\nKHI SHUANG TAW KI MAWL NA THU.\nNi dang lai khat ve in mihing khat in ama ne sa a’ shum awm khempeu a vekpi in a juak khit ciang in a nga khempeu dangka taw a man pha ma ma khi shuang hawi khat a le a tua taw shum hek ding in tembaw a tuang a a dang uk shung a kual a jin hi. Tui lian pi shunga tembaw tunga a tuang lai tak in tembaw ge a ding a ama puak khi shuang man pha pum khat a ip shung pan a la khia khit ciang van lam a lawn a mawl hi, Tembaw tung a tuang mi hawn pi te in tua mi pawl ki mawl na a en tek up hi. Nai langa ki mawl khit ciang in tembaw a tuang mihing te laka mihing khat in tua pa kianga a pai a: Mihing pa aw, nang in bang taw mawl na hi hiam, ci in a dawng hi. Tua mi pa in: Khi shuang hawi taw ka ki mawl hi, a’ci hi.\nA man pha khi shuang a hi hiam, ci a dawt khit ciang in: A hi hi, tampi a man pha hi, a ci hi. Hi le tunga kema ka ne sa shum te khempeu in hi shuang hawi pum khat shunga a awm khin hi. Ka ne sa shum te ka juak khit ciang in hi khi shuang man pha ka le hi. Hi za tak a man pha hi shuang taw bang hang in tembaw ge a pai in na mawl hiam. Tui shung a khia ding hi lo hiam, ci in tembaw a tuang mi khat in a dawt le tua mi pa in: Ka lung hi maw ke hi. Tu in ke in nai lang mawl jo a hi lo hiam, a’ci hi. Tembaw tunga a tuang mi pa khat in: Mi pa aw, tu in khawl in mawl nawn kei in. Nang na khi shuang hawi in hi bang in ki mawl lecin a man tak pi na zang ding hi, a ci le tua pa in tua thu a ngai lo tham lo in a maw sak hi.\nA sawt lo in van tung lam a ama khi shuang a lawn le ama taw ki gam la lua a ama khut in hakat a mat hang in a lap ke a tui lianpi shung a khia hi. Ama in tua hi khi shuang a man tampi a it a nakpi in a kap hi. Mang jo, mang jo, mang jo, mang jo hi. Hi le tung a hi ka khi shuang man pha a mang jo hi, a kap kawm in tua thu a’gen hi.\nHi mihing pa khat thu i ngai shut ciang in Topa Pashian gam khang ki zawm tawn tung a nga ding tui lian pi taw ki bang hi. Tu lai tak a na awm na le tung in tembaw taw ki bang hi. Note na Kha Shiang Tho in tua man pha khi shuang pum khat taw ki bang hi. Topa Pashian-Tapa Jeshu in note na Kha Shiang Tho a’it man in shing lam te tunga shi na a thuak hi. Hi za tak hong it na in nang in zatak in na awm ding hiam. A hi ke le hi le tung nawp sak na nam tampi te jui in ju hang te ju te ni shim in na dawn ding hiam. Hi bang hi ke’n, ci a na lawm te’n hong nget lai tak in nang in: Pha maw ke, ci lecin nang in tua khi shuang taw ki mawl pa a lawmpa nai pen na hi in ngai shun in. Nang na hai na in tua pa sang in a tawm zaw ke hi. Nang na jui lampi pha lo a tu in khawl in la tua na khawl ke le nang na kha in khat ve sa nu pi shung a a’tung ciang in tua lai tak in na ki shik kik sing a: Aw ka kha ka zang jo hi, ci ding lo na hi hiam. Nang na kha na gum hang in na gum jo nawn ke ding hi lo hiam.\nAw u te nau te aw note na pum shung na kha awm lai in Topa Jeshu khut shung pia lo in awm ke un. Tua a hun hawi in note a-ding a awm lai tak in Topa Pashian Tapa Jeshu Kaji a khut shung na pia na ding hakat un.\nCI DAM NA LAMPI.\nKha Lui pan a ki be lap hi.\nHi hui shunga i mu na te nam li na in tui taw a’ki hel a khu a hu tawm khat a hi hi. Van kuang khat shunga tui i kawi le tua tui in tawm tawm in a’kang ding hi. A kang na thu ina ni sa tha hat na in tui a khu sak a a tung lam a paipi a me in a piang a tua me te laka khat ve dai tui a hong piang a hi zong gua tui a hong piang a hi zong in nuai lam hong ju shuk hi. Hui laka tui taw ki’ hel a khu a hu awm ke le gan hing te pum pi a keu ding hi. Shing kung khempeu zong a shi ding hi. Tua ciang in hui laka a awm na te in zawzajen, naitawjen, kabon esit tui taw ki hel a khua a hu, hi nam li te a’hi hi. Tua te in a ki lawm ding a a ki hel lai tak in hui in a shiang tho a hong the te khempeu ci dam a thau ma that hat na taw a ki dim hi.\nHUI NIN NA THU.\nHui in bang ci n nin na a’hi hiam ci na thu.\nEte in i nung ta na ding in hui guak i de na a’hi ke. Tua hui a shiang tho i de hi. Hi le tung pumpi mihing khempeu a shi sak the gu nam tampi a awm hang un mi tampi a shi sak the a gu ina hui shiang tho lo a hi hi. Ni dang kum tampi lai tak in Kalkate a hui nung lo na thawng a’ki ci kong khak neu ni awm na bek mi khum na thawng mihing 146 zan khat tawn tung akhum cik u hi. Jing sang khua vak ciang kong khak a hong u le mihing 23 bek lung am in a’pu shuak jo hi. A awm lai mi khempeu a shi khin hi. Tua mihing te a shi na thu ina bang hang hiam i ci le hui nin hang a hi hi. Hi mi vang shia bang in zan khat tawn tung a shi a tawm hang in mihing khempeu in hui thak dik kha kei le a nung ta tawn tung ina ci dam lo a tha kiam in a awm ding hi.\nEte in ni shim tawng tung a i nung ta na ding i nak hang in i nak khia hui te in i dik hui te taw tampi a ki lam dang hi. A shiang tho nuam te in a mai le a khut a shil tham lo in ni shim in a pum a ki shil hi. Tua thu gen te na bang in i dik hui te in zong a tawn tung in i pumpi shunga a shiang tho lo nin te a shil shiang a a la khia hi. A bang hang a hi bang a hi hiam i ci le tawm no kong lak ding hi.\nEte i nak ciang in hui in ete dip shung a awm i tuap shunga a lut hi. Hui pai khia na hui lut na hawl hui tung na teng tul za tul tham lo hui hui a neu a ka in a awm hi. Tua hui hui a kianga shim jo lo ding shi hui tampi a awm hi.Tua hui hui le shi hui ki kal a awm pang puat dal in pa ma ma hi ciang in i shi in hui taw a ki mat dek tak hi. I pumpi khempeu a ki kawm i shin in te in tua pang puat a a la khia a i nak zawzajen hui te tua pang puat dal lak a a lut a hi ciang in i shi shiang tho lo i shi ui te a shiang tho a piang kik hi. I nak khia nate in a nuai nam thum te a la hi:\n1. Kabon esit: Hui shiang tho shunga hi dat pawl te in tawm cik khat a awm hi. Ete i nak khia hui te laka tua sang in a za za khat a lam zaw hi. Hi na te in mi te in a mu the lo hang in me in me khu a shuak khia bang in i nak khia na a shuak khia hi. A ki khak sa in bang in a kui khak sa in de shung lum leng i kim khat a awm hui te in kabon esit taw a ki sim a awm a hi ciang in hui thak lut the ke le a sawt lo in shi na ding a awm hi. A hi hang in a de khat shunga kong khak tung le a nuai a hui hawi lo kim khat a pai khia a hu hawi te a lut hi.\n2. Tui taw ki tuak a khu a hu: Shuang lai pek tunga i nak khia hui i kawi leng tua i kawi na muna i kawt a hi ciang in, i nak khia te a hui awm tui a ki lang hi.\n3. A nin a ui na te: I nak khia te shunga a awm tui te in a shiang tho ke hi. Tua tui te laka ning a ui aning tampi a awm hi. Tua a nin te in i pum shunga i la khia ke leng ci na a piang na thu a awm hi. I nin te in kabon esit taw a ki bang in ci na na hong pia the hi. Lawi, bong, kel,ui le a dang gan hing te in zong mihing bang ma in nak a tuak bang ma in ui a nin na ding a hi hi.\nBe lap a awm lai ding hi.\nItem Reviewed: TEDIM KAM KI ZA NA LAI. MAT KHA 1920. (The Chin Hills News). Description: Rating: 5 Reviewed By: Cinpu Zomi


url: =Zo Phualva Vol 10, Issue 1: PIANGSAKPA LE NEBUCHADNEZZAR - Zomi Adventist Innkuan\nZo Phualva Vol 10, Issue 1: PIANGSAKPA LE NEBUCHADNEZZAR\nPIANGSAKPA LE NEBUCHADNEZZAR\nA Nung Thu—Nebuchadnezzar’ pa in Nabopolassar hi a, 626BC in Babylon pen gamlian khat in hong bawl hi. Ama sih ciangin a tapa Nubuchazezzar in 605BC in kumpi hong sem hi.\nNebuchadnezzar in kumpi a sep zawh 604BC in Judah gam khuapi Jerusalem umcih a, kumpi Jehoiakim le Judah mite tampi salmat in ciahpi hi. Salmat tampite lakah Daniel, Hananiah, Mishael, leh Azariah-te zong kihel uh hi.\nKumpi Nam—Tua asalmat te lakah kumpi nam, mi thupi a om kha hiam ci in kumpi innsung ukpipa ahi Ashpenaz a dot sak ciangin Daniel, Hananiah, Mishael, leh Azariah-te lawmta teng kihel hi.\nKumpipa in hih Judah mi thupi lite ading minthak khat ciat pia a, amaute biak Beel pasian min tamsak pah hi. Daniel’ min dingin Belteshazzar, Hananiah’ min dingin Shadrak, Mishael’ min dingin Meshak, Azariah’ min dingin Abednego a phuak hi. Hibang in min a kheksakna pen Babylon ngeina le upna khempeuh amaute sungah om dinga, tuate tawh khangkhawm ding cih lametna nei hi.\nAn Siangtho Bek Ne—Kumpipa Nebuchanezzar in innsung ukpipa Ashpenaz kiangah hih Judah salmat lite sam in, kumpi gam pilna namcin sinsak dingin sawl hi. Daniel le a lawmte in Babylon gam sunga om pilna namcinte sin theih nadingin hunpha ngah uh hi.\nTua ahih manin Daniel le a lawmte in pilna a ngah nading le a ciim nading un Babylon kumpipa’ anpiakte a neek nadingin innsung ukpipa in gen hi. Daniel in, tua an le lenggahzu te sangin singgah tuamtuam le tui siangtho a piak nadingin Daniel in ngen hi. Tua ngetna in innsung ukpa adingin a lauhuai dinmun tun a, patauhna le launa piangsak hi.\nSee also Mihing pianzia (2)\nPasian piak ciimna in Daniel theisak a, ni 10 sung zia-et masa dingin ngen hi. Innsung ukpa in ni 10 sung ngak a, ni 10 a cin khit ciangin a sit leh midangte (aisan siam, mitphial siamte le khongkhai theite) sangin a mel uh hoihzaw a pilmel zaw uh hi.\nSittelna Thuak—Daniel le a lawmte in midangte tawh Babylon gama om pilna ahi, Babylon ngeina, biakna, le aksi lam ahi zong pilna namcin a sin zawh uh kum thum khit ciangin kumpi pa maiah kilaak in sittelna thuak uh hi. Tua sittelna ah Daniel le a lawmte in midang khempeuh sangin a zah sawm in pilzaw le ciimzaw cih kumpipa in mu hi.\nA Mangmat a Mangngilh Kumpi—Kumpipa in a kumpi gam uk ding tawh kisai in thu ngaihsun in om a, tua bang a om ciangin zanin mang khat man hi. A mang pen mangngilh a, phawkkik thei lo hi.\nTua a mangmat a gen thei ding le a khiatna a hilh thei ding mipil teng kaikhawm hi. A mang le akhiatna a gen theih kei uh leh that khin ding cih thupiak om hi. Daniel theisak se lo in kumpipa mang va hilh dingin, panmun sang ah om ding cih ngaihsun uh hi.\nThah ding thu Daniel kiang a tun ciangin Daniel om khong lo in, amanlang in Kumpipa kiang pai nading ngen a, Kumpipa kiang hun tawmno khat ngenin, a mang lamdang hilh ding kamciam pia hi.\nDaniel in Pasian kiang angetna te kidawngin, tua mang lamdang pen kumpipa kiang va hilh hi. Tua mang in, milimpi khat hi a, a lu pen kham, a awm teng ngun, a taii teng silngo, a khe teng sik le a khepek teng sik le buan kigawm hi a, a et laitakin kuama khuk loh suangtum khat hong tuuk in tua milim denga, milim tuuk in kzancip hi cih thu Daniel in gen hi.\nSee also PASIAN IN CIHTAKNA THUPHA PIA\nTua na mangmat in mailam thupiang dingte hong hilh khol hi. Tua na muh milim’ ii a lu ahi kham pen nagmah na hi hi. Ahi zongin na kumpi gam kiplo ding a, nang sanga nemzaw in hong laih ding hi ci in hilh hi.\nKumpia in, “…na Pasian pen thuthuk a lak, pasian khempeuh sung pan a lianpen, kumpite’ tunga Topa ahi hi,” a ci hi. Nebuchanezzar in Topa thei hi.\nKham Milim—Tua A mangmat in kumpipa lunggimsak a, milim pumpi kham in bawl in, Dura zangkuam ah koih a, Babylon gam sunga ulian khempeuh sam in tua milimpi maiah kun ding in pawipi khat bawl hi.\nZangkuam a Meiphual—Tua milim a bia lote meikhuk ah khul ding ci in thu ia a, meikhuk gol mahmah khat bawl sak hi. Tua pawi ah Daniel’ lawmte ahi Dhadrak, Meshak le Abednego te zong kihel uh hi a, tua milim maiah kun nuamlo uh hi.\nTua milim a biak noplohna in kumpipa hehsak mahmah a, mei a sat sagih in sa sakuh a, khatvei hun kipia kik in, kun teitei ding cih thu hi. Daniel lawmte in, “Kumpipaw aw, meikuang sungah nong khul leh ka Pasian in hong honkhia ding hi. Hong hot kei mahleh zong milim kunin ka bia tuan kei ding uh hi” ci in gen hi.\nThakhat in kumpipa dingto a, tua mi thumte hencipsak in meikhuk ah lawn sak a, a khulte nangawn mei in hullum hi.\nKumpipa in Mihing Tapa Mu—Tua meilii sungah thum bek kilawnsuk hi napi in, meikhuk sungah mi li lampaikhawm uh a, Nebuchanezzar in, “..a lina pa pasiante tapa khat sun” ci in pulaak in, tangval thumte sam khia a, “amau Pasian longal pasian dang omlo hi” ci in tangko hi.\nSee also Zo Phualva Thupuak: Vol 09, Issue 06\nNovel Coronavirus: Hi pen pul natna cih theih khat hi. Bak (bat) sa nekna pan kipan hi diing in ki-um hi. Wuhan khuapi pan kimukhia ahih manin Wuhan Virus zong ci uh hi.\nTu in Sen gamah 7,711 bang cina in om a, 170 bang sikhin ta hi. Singapore ah tu ciang mi 10 mukhia ta uh hi. Malaysia ah hih natna a ngah 7 phata ci in The Strait Times in gelh hi.\nHih Coronavirus hangin Arizona State University sangnaupangte in sang khak ding ngen uh hi.\nGC 2020: Leitungbup GC 2020 khawmpi pen June 25, 2020 in Indianapolis, USA ah kinei ding hi.\nZo Phualva Vol 09, Issue 01: Lungsim Zatui 1\nMihing pianzia (2)\nTHUKHAM TENG PALSATNA\nTags: Adventist Thupuak, Zo Phualva Thupuak\nPrev post Calvary Mualtung aa Topa Zeisu\nNext post MSS 6: Khuata Pan Kumpi Inn ah\nInnkuan sung Sumzeekzia Ding\nNULEPA LE TATE KIZOPNA


url: =Kawl galkap 2 leh Police 1 in Sozang khuami Pa Thang Mung thatlum - Zomi Community Network - Your Network\nKawl galkap 2 leh Police 1 in Sozang khuami Pa Thang Mung thatlum\nPosted by Tg. Thangno on July 17, 2012 at 2:22pm in Zomi & Zogam\nTuma kal khat lai in Vangteh motor pen လမ္းအထူးေဆာက္လုပ္ေရး(၁၁)ah a sem U Tha (ဦးသာ)le U Aung Zaw Myint tuanna cycle tawh kitaih hi. U Tha nasia liam pian ahih manin Tedim zato ah puak in motor zong kiman hi. Tedim ရဲစခန္း ah kilemtuah uh a, tua motor pen အာမခံ tawh hong suakta ahi hi. July 11, 2012 ni sun lampawl in Vangteh motor Sozang khua hong tun tak ciang galkap Aung Zaw Myint le a lawmte nih in na khak in sum\nteng 2 ngen hi. Tuate in U Tha sumpia a kei nong piak loh uh ci in motor tawh laksak in tum thuah lai uh hi. Tua galkap pa bangmah liamlo ahih manin bangmah a piakloh uh hih tuak hi. Motorte lau ahih manin Sozang ah sum leitawi na zong uh a khuami te in piak kul kei, hih mite hih bang teng a a vangsa uh hi, acih uh ciangin galkapte sum na pialo uh hi.\nBek thamlo-in hausapa tawh kipawlin Tedim ah E Khai na hopih a, E Khai in palik zum ah na hopih hi. Tua pan palik zumte in Sozang ah hopih kik in galkapte tungah manlang tak in tua motor khahkhia un, thu siang sa hi na ci uh hi. Tua bangin sumgolh a a nget zah ngahlo ahih man un Sozang khua bup mudah ta uh hi. Tua pan kipan palik khat le galkap nih te in zu sai ah zu dawn in miphin kipan ta uh hi. Nu Hung Lian Cing pen tua sai ah va hawh kha a, tua mi thumte in kam tawh phin in kaaipaai in tup tawh thuah lai uh hi. A sanggam pa in tua thu a zak ciang in paito in a hot leh amah bek ahih manin honzolo in amah kivel gawp lai hi. Tua laitak kong khak cip ahih manin a pualam pan khat in a hot leh tua pa molh tawh delh lai uh hi. Tua ciangin Sozang khuabup na gap uh leh hong pai un na khua zangun hong hal tum nung ciin awng zakzak uh hi. Pa Thang Sian Mung a Kivuakna Tua ciangin Pa Thang Sian Mung pen galkapte tawh kimaingap lel ahih manin a lem tuah dingin amah bek na paipah a, tua mi thumte na khoih khong lo in sat khat na suah pah uh hi. တပ္သား ေအာင္ေဇာ္ျမင့္ in molh tawh a nung lampan palik ေစာျမတ္ထြန္း in a tal pan suang tum tawh leh ေက်ာ္လႈိင္၀င္း in a nung zang pan cih bangin khat vei tek a sat zawh ciangin tuk leu hi. Pa Thang Sian Mung a tuk zawh ciangin saat gawp lai uh hi. Palik Pa Kiman Tua nitak mahin hausa leh khuami te-in migilo thum teng pen Pa Thang Cin Khual inn pan na man uh hi. Aman te in tua galkapte sat lianpen mulo uh ahih manin, tuate nih kizuunna na taksang in na khah mawk uh hi. Tua palikpa manin hausa pa inn ah thusit uh hi. Tedim ah palik zum hopih in hong man phei uh hi.\nThang Sian Mung i hong Nusiat na le Galkapte Kimatna A kisat nitak in gimlua nailo ahih manin July 12 zingsan nai 7 pawlin Tedim zatopi kizuatpih pan hi. July13 zingsang nai 7 pawl in zato panin hong nusia hi. Tua thu Sozang a kizasak a galkap mi that nihte laulua in cycle tawh Kawlpi lam zuan in taimang uh hi. Tua thu hausapa in a zak leuleu ciangin manlang tak in a kisamna tengah zasak a Taingen pan in mi that nihte man pah uh hi. Sihvuina Sihvui ni July15 ni-in Tedim pan Pa E Khai, Sia Thangpi, Dr Thuam, TSKhai le TYF makaite motor nih tawh hong pai phei-in thugenna nasiatak in nei uh hi. Tua banah Sia TSKhai in thugenna leh lasakna nei thei hi. Sozang hausa pa Pa Cin Khan Khual in zong hih thu tawh kisai siangtak in gen hi. Khangnote makaihna tawh zahtakna le khasiatna lahna in pasal thahat cingteng mi 50 val in hankuang pen falong 2 val a gamla ahi han dong khut tawh kitawi tiuteu hi. Ei hong kem hong khoi ding kimlai ei hong that ahi တပ္သား ဦးေအာင္ေဇာ္ျမင့္ တပ္ၾကပ္ေက်ာ္လႈိင္၀င္း le ရဲသား ေစာျမတ္ထြန္း te ngongtatna hangin a si i sanggam Pa Thang Sian Mung pen hih bangin heh mai puak khasiat mai puak tek lak in a kivui ahi hi. By: Cin Zam Pau ( Amun ah a va pai\n481989_415821288464135_559847907_n.jpg, 100 KB\n560905_415819131797684_325124455_n.jpg, 137 KB


url: =Isaiah 45 | Siantongluan\nKulhkongpi sungah a lut theihna dingin ama mai-ah kongkhakte a honsak ding, kumpite vangliatnate a lakkhiatsak ding, ama mai-ah minam dangte a zawhsak dingin, a taklam khutin a let, a sathau nilhpa Sairas tungah Topa in hih bangin ci hi:\n"Nangma min tawh nang a hong sampa pen Israel Pasian, Topa}, keimah ka hihna thu na theihna dingin, nangma mai-ah kei pai-in mualte zalhmai-in, sumngo kongkhakte satzanin a sikzawlte ka sattan ding a, a mialna mun sunga om sum kikoihte, mun simthama sum kiseelte, nangma tungah kong pia ding hi.\nKa nasempa Jakob, ka teelsa Israel ka ngaihsutna-in nang pen na minin kong sam a, nong theihloh hangin min thak kong phuak hi.\n"Kei pen Topa ka hi hi. Kuamah dang omlo a, keimah simloh Pasian dang omlo hi. Nisuahna lam pan hita leh, nitumna lam pan hita leh, kei simloh adang a omlohna thu mite in a theihna dingin, nong theihloh hangin a kisam thahatna nang ka hong guan hi. Kei pen Topa ka hi a, adang kuamah omlo hi.\nKeimah in khuavak leh khuamial piangsakin, a pha nate leh a sia nate ka piangsak a, hih nate khempeuh a bawlpa, keimah Topa ka hi hi," a ci hi.\nVantungte aw, tunglam panin thuman zusak un la, vantungte in thumanna buasuk ta un. Hotkhiatna a pokhiat theihna dingin leitang kihongsak un la, thumanna zong pokhiato sak un. Keimah Topa in hih thu ka bawl khinzo hi.\nAmah a Bawlpa tawh a kido mipa, beelsekpa tawh a kilehdo lei beel in gimna ngah ta hen! Tungman in amah a sekpa kiangah, "Nang in bang bawl na hi hiam, na na bawl in khutlet neilo hi," ci-in a thu sel ngam ahi hiam?\nA pa kiangah, "Nangmah in kua piangsak na hi hiam?" a cipa hita leh, a nu kiangah, "Nang in nausuak dingin kua gimpih na hi hiam?" a cipa in gimna ngah ta hen!\nAmah a Bawlpa, Israel-te Siangtho Pa, Topa in hih bangin ci hi: "Nang in keima tate thu hong dongin, ka khut tawh ka bawlsa tawh kisaite-ah thu hong pia ding na hi hiam?\nKeimah in leitung ka bawl a, tua tungah mi ka piangsak hi. Keima khut in vantungte zal a, keimah in vantung na honpite khempeuh thu ka pia hi.\nThu a manin a sem dingin amah khua ka phawksak a, keimah in ama lampi khempeuh ka mamsak ding hi. Amah in nasep thaman ahi a, letsong ahi zongin ngaihsun loin keima khuapi lam ding a, salin a om ka mite a khahkhia ding hi," Vanglian Topa in ci hi.\nTopa in Israel tungah, "Egypt hauhna leh Ethiopia sumbuk vante leh a tun a sang Seba mite nangma kiangah hong pai-in nangma-a hong hi ding uh a, amaute in nang hong zui ding uh hi. Amaute sikkhau kibulhsa-in hong pai ding uh a, nangma kiangah hong kun ding uh hi. Amaute in nangma kiangah thumna hong bawl ding uh a, Nangmah bek tawh Pasian omkhawm a, kuamah dang omloin, amah simloh pasian dang omlo hi, hong ci ding uh hi.\nA taktakin, Israel-te Pasian, Honpa pen, amahmah a bucip Pasian ahi hi.\nMilim a bawl mite khempeuh in maizumna thuakin cihna ding theiloin om ding uh hi.\nAhih hangin Topa in Israel-te honkhia hi. A tawntungin gualzo ding uh a, cikmah hunin maizumna thuak ngeilo ding uh hi," a ci hi.\nVantungte a piangsakpa (amah Pasian!) Leitung piangsakin a bawlpa (a kipsakpa; a awngthawl dingin bawlloin, tenna dingin leitung a piangsakpa!) Topa in hih bangin ci hi: "Kei pen Topa ka hi a, kuamah dang omlo hi.\nKeimah in mun simtham, khuamialna gamsungah thu ka gen kei hi. Jakob suanlekhakte tungah, A awngthawl mun sungah kei hong zong un, ka ci kei hi. Keimah Topa in thuman ka gen a, a man nate ka pulak hi.\n"Minamte sung panin a suaktalai note aw, nomau kikaikhawmin hong pai un la, hong nai un! Sing milim a pua kawikawi mite in theihna neilo uh a, a honkhia theilo pasian tungah thu ngenngen uh hi.\nNa thu uh sung un la, hong gen un. Na thu uh kikum khawm un! Hih thu sawtpekin kua in gen ahi hiam? Tanglai-in kua in pulak ahi hiam? Keimah Topa hilo ka hi hiam? Thuman Pasian leh Honpa ahi, kei simloh pasian dang omlo a, kei simloh kuamah dang omlo hi.\n"Leitung mi khempeuhte aw, kei lamah hong kihei un la hotkhiatna ngah un! Bang hang hiam cih leh kei pen Pasian ka hi a, kuamah dang omlo hi.\nKeimahmah ka kiciam khin a, a kikhelkik ngei nawnlo ding thukip hih bang ahi hi: Keima mai-ah mi khempeuh hong khukdin ding a, keima tungah thuman ding hong kiciam ding hi, cihna, kei kamsung panin thumanna tawh pusuakkhia khinzo hi.\nTopa} hang bekin gualzawhna leh thahatna kingah hi, hong kici ding hi. Kei hong mudahte khempeuh mindai-in maizum ding uh hi.\nIsrael suanlekhakte khempeuh, Topa} hangin gualzo-in a kisial ding uh hi.


url: =Tulaai leitung Thuthang Tuamtuam Updates September 6,2014\no Zomi te maailam ding natampi tak aseemding in leh Kawlgam sung thu vaaisai ding in Thailand gam ah ZRO/A zum September 6, 2014 ni in kihongtaktak ta a Mualtungmi makaai tuamtuam in nasiatak in muakzihziah uhhi. Zum ahong mawkmawk leh huihbung hilo a gaalkaap zong om naseemding mipi misiam zong kicingtak in oma, Mualmi thautawi tuamtuam te akipan kawlgam politics sem kheempeuh tawh nasep ongkipan ziahziah tading uhhi.\no EU gam ah khualzin kawikawi ahi Kawlgam President U Thein Sein September 5 ni in Germany gam pan Switzerland gam tung a, Switzerland President Didier Burkhalter in nasiatak in Switzerland Zolaam tawh namuak ngengngang hi. Tawlzong damask manmeello in gamnih kizopnading Switzerland uliante tawh kikum pah uhhi. U Thein Sein in Kawl Gaalkaap Maangpi pawlkhat ten Switzerland gam a asumkhol teng uh akankhiankhian khitciang Netherland gamlam zuankik ding hi.\no September 1 ni a US vanlamten Somalia gam sung akibusa Al-Qaeda tawh kibeelpawl Al-Shabab te akapna ah Al-Shabab makaaipi Ahmed Abdi Godane kum 37 si hi ci in US kumpi thuneite in September 6 ni in kipsak ta uhhi. Hih thu hang in Somalia gamsung a anungtalaai Al-Shabab migilo te ngongtatding ahihman mipi kidawmding in Somalia kumpi te theihsakna September 6, 2014 ni in bawl uhhi. Godane lo in Al-Shabab te ataangtheilo uh ahihman US te gaalmat peen tutung ropui mahmah ci in US Uliante nui haha geuh uhhi.\no Tusung teng India-Pakistan gamgi Kashmir kuamteng tuikhanna hang in September 6, 2014 niciang Pakistan lamte 110 si in India lamte 100 si hi ci in gamnih tuakpan taangkokhia uhi.\no China gamte President Xi Jinping Pakistan gam ah sumvaai suutkhawmding in September 6, 2014 ni zinding ci a ageelsa himah leh Islamabad khuapi ah Prime Minister Nawaz Sharif azapan atuah nading tuma kaalnih pan nasiatak lungphona kinei ahihman Pakistan lampan nolhkik uhhi. Mr Xi Jinping Pakistan gam zinleh PM Nawaz tawh $34billion vaai kamciambawlding ci uhhi. Anaaithei peen geelsakkik ding in Pakisatan Foreign Ministry ten genkhia uhhi.\no US gammi mihau khat ahi Larry Glazer leh azite Rochester, New York pan Florida ah ngaihhawh ding in amau vanleeng tawh aleendiaidiai laaitak Jamaica tuikulh kiang tuipi tung ah September 5 ni in kiasuk uha, anih un si uhhi. Anu pa un vanleeng hawltheihna letmat aneituak uh hi a banghang kia cih kithei naailo hi.\no ISIS kici lutun misongbong te US tawh dokhawm ding in Iran te in thukimna neikhin himah leh US te lampan Iran tawh naseemkhawm ding cihpeen hisazo mahmah lo ban ah ut kikello zaw uh ahihman in kipawldah mai ni ci in September 5 ni in nolh kik zaw uhhi.\no Iraq gam saklam mun tampi tak sut a Christian mitawmte anaakbawlsiat mahmah IS misongbong te vuih le vaai asuahdong zialding in NATO gambawl ten US huhtading hi ci in President Obama in taangkokhia hi. Vice President Joe Biden inbel nung in agenna ah IS te Hell kongkhak dong nawhding ci in tun President Obama inbel Hell ah khia mangding cita hi. Hih IS dona NATO pawlpi pan Britain, Australia, Canada, Denmark, French, Germany, Italy, Poland leh Turkey te in US huh in nuai masading in mee asawk uhleh ngah uh ahihman kipaak thei mahmah uhhi.\no Al-Qaeda migilo makaaipi Ayman al-Zawahiri in India leitang bulphuh in biakna gaaldo kipanthakding ci a September 3 ni a ataangkona thu hang in India gambup linglawng a, kumpi thuneite zong hipian citcit pah uh ahihman India gamsung a om Muslim te dipkua kik in ko bangmah kaseemkeiding uh kotawh kisaikei ci in September 6, 2014 ni in amawhnoplohna thu taangkokhia uhhi. Akibang mah in Kawlgam sung a om Muslim te in zong ko ngongtatna kadeihke uh ci in pulaakkhia uhhi.\no Australia Prime Minister Tony Abbott Malaysia gam ah nikhat taamding in September 6, 2014 ni in tung a , Malaysia Prime Minister Najib Razak tawh akimuh sung in Tuma kha 6 laai a mangcip Malaysia vanleeng mang zonna tawh kisai alunghihmawhna leh lungkialo a Australia gamten amuhdong zongding cihthu kamciam pia hi.


url: =Na Go Manphapen: Part II ~ Carey Suante :: ZOMI DAILY\nposted on 11 August 2013 at 8:43 pm Lomkholna: Article, Business, CareySuante\nHih pen Na Go Manphapen Part I zopna ahihi. I go manphapen in i sepna (job) hi a, tua sepna a manphazaw leh a thupizaw a zat ding dan i kikum khin uhi.\nKhatveivei, i sepna ah haksatna tampi kituak thei hi. Lawh (khasum) a khan ding bang a khanglo; hihna (position) i deih bang in khanglo ahih-kei-leh office sung a i seppihte tawh kituaklohna hang leh i makaite (management) in i deih bang hong kinloh ciang in bangzahta in thanuam in i hahkat hang in phattuamlo thei hi. Tua hun ciang in i sepna company/organisation laih lo buang kilungkim thei nawnlo hi.\nSepna zong kik ding kithawikholhna\nAmasapen in i sepna khawl pah tawp pah ding hilo hi. I lungkimlohnate i theihsak zawh ciang nangawn a hong thudon kei uh zong in, limtak in sep tohtoh lai ding ahihi. Bang hang hiam cih leh, i khasum kisam veve lai hang a, i company pan i tawp ciang experience/recommendation certificate i sepna thak ah kisam thei hi. Lungkim tak leh piciang tak a kikhawl ding ahihi. Tua ciang India context ah, company khat ah kum nga (5) val na sep peuhmah leh gratuity om thei hi. Tua ciang PF ahizong sum na ngah ding omlai ding hi.\nSepna bangci zon ding\nI company/organisation lui sang a hoihzaw: Sepna thak i zon ciang in i sepna lui sang in a hoihzaw ki zon hamtang ding ahihi. Company ‘brand’ minthang zaw leh management kician zaw deihhuai hi. I sepna company in zong a thupi hileh mite’n zong thupi sim in, tua sang a manphazaw lai, ei-le-ei kithupi simna, lungkimna leh kimuanna hong pia thei hi. Kilian sak ding cihna hilo in, self-respect (ei-le-ei kizahtakna) i neih theih ding thupi zaw hi.\nI hihna sang sangzaw/hoihzaw: I sepna i laih ciang in i hihna lui sang in a sangzaw zon hamtang ding ahihi. Company a lian zaw leh brand lianzaw bek hilo in nangmah mimal hihna (position/rank) hoih zaw omna zong in. Tua bang in khangtohna leh picinna hong pia hi.\nEimah tawh kituak nasepna muh ding leh neih ding a thupi khat in ka tuat hi. Bang hang hiam cih leh, i sepna mun ah ni khat nai 12 sung bang hun kibeisak a, i nuntakna tamzaw hun i sepna a bei hi. I sepna ah tua bang in hun ki bei napiin, sum tamman leh za hoih man bek tawh lungkimlo leh lunglutlo pi in va sem lehang ei a ding in (lung)gimna leh thangpaihna hong tun veve ding hi. Na sepna, na go manphapen ahi takpi mah hiam, lawm? Carey Suante\nPrevious: Nu’ Ni zawhteh aban ding bang\nNext: Happy Mothers’ Day ~ Pau Tun Thang